Ɔkwan a wɔfa so kyerɛ Bible ase fi Hebri, ne Greek mu | NWT\nƆkwan a Wɔfa So Kyerɛ Bible Ase\nKasa a wodii kan de kyerɛw Bible no ne tete Hebri, Aram, ne Greek kasa. Seesei wɔakyerɛ Bible mu no nyinaa anaa ne fa bi ase kɔ kasa bɛboro 3,000 mu. Nnipa a wɔkenkan Bible no, wɔn mu dodow no ara nte kasa a wodii kan de kyerɛw Bible no, enti nea wɔakyerɛ ase kɔ kasa foforo mu na wɔkenkan. Sɛ obi rekyerɛ Bible ase akɔ kasa foforo mu a, ɔkwan bɛn na ɛsɛ sɛ ɔfa so? Wɔn a wɔkyerɛɛ Kyerɛw Kronkron—Wiase Foforo Nkyerɛase no ase no, dɛn na wɔyɛe a ɛkyerɛ sɛ wɔfaa saa kwan no so?\nEbia ebinom bɛka sɛ, sɛ obi rekyerɛ Bible ase a, nea ɛbɛyɛ a ɛbɛbɛn nea ɛwɔ tete kasa no mu no, ehia sɛ ɔkyerɛ ase traa, kyerɛ sɛ, ɔfa asɛmfua biara a, na ɔde ne nkyerɛase ato hɔ pɛpɛɛpɛ. Nanso ɛnyɛ bere nyinaa na obi kyerɛ ase saa a ɛbɛyɛ yiye. Yɛnhwɛ nea enti a yɛreka saa.\nKasa biara ne sɛnea ɛte. Ebiara ne ɛho mmara, nsɛmfua a ɛwom, ne sɛnea wɔka no. Hebri kasa ho ɔbenfo S. R. Driver kae sɛ, “ɛsono kasa biara kasa mmara ne nsɛmfua no abɔse, na saa ara nso . . . na ɛsono ɔkwan a wɔfa so hyehyɛ nsɛm no.” Ɛsono sɛnea nnipa a wɔka kasa biara dwen nsɛm ho. Enti Ɔbenfo Driver toaa n’asɛm no so sɛ, “sɛnea wɔhyehyɛ kasa biara mu nsɛm no yɛ soronko.”\nKasa a ɛnnɛ nkurɔfo ka no, wohwɛ nsɛmfua a ɛwom ne ne kasa mmara a, emu biara nni hɔ a ɛne Hebri, Aram, ne Greek kasa a wɔde kyerɛw Bible no yɛ pɛ. Enti sɛ wɔkyerɛ Bible ase traa a, ebetumi ama ayɛ den sɛ obi kan a ɔbɛte ase, na ebetumi mpo ama ntease no asesa.\nAsɛmfua bi wɔ hɔ a ɛkyerɛ nneɛma bebree, enti sɛ wode asɛmfua koro no ara hyɛ baabi foforo a, ebetumi akyerɛ biribi foforo.\nBible mu nsɛm bi wɔ hɔ a, sɛ obi rekyerɛ ase a, obetumi ahwɛ kasa a wodii kan de kyerɛwee no so aka no tee ama ɛne no akɔ, nanso ɔreyɛ saa a, ɛsɛ sɛ ɔtɔ ne bo ase hwɛ no yiye paa.\nSɛ obi kyerɛ Bible mu asɛm bi ase traa a, ebetumi ama ntease no asesa. Eyi ho nhwɛso na edidi so yi:\nSɛ Kyerɛwnsɛm no ka “nna” ho asɛm a, ɛtɔ da a ɛfa obi a wada ho, na ɛtɔ da nso a, ɛfa obi a wawu ho. (Mateo 28:13; Asomafo Nnwuma 7:60) Sɛ owu ho asɛm na ɛreka a, wɔn a wɔkyerɛ Bible ase no tumi kyerɛ ase sɛ ‘wawu’ anaa ‘wada wɔ owu mu.’ Ɛno boa ma sɛ obi rekenkan saa asɛm no nnɛ a, otumi te ase yiye.—1 Korintofo 7:39; 15:51; 1 Tesalonikafo 4:13; 2 Petro 3:4.\nƆsomafo Paul kaa asɛm bi wɔ Efesofo 4:14. Obi rekyerɛ saa asɛm no ase a, obetumi aka no tee sɛ “nnipa ludu aba a wɔtow.” Saa tete kasakoa yi fa sɛnea na nkurɔfo de ludu aba sisi wɔn yɔnko ho. Kasa bebree wɔ hɔ a, wokyerɛ ase saa a, ntease nnim. Nanso sɛ obi kyerɛ ase sɛ ‘nnipa nnaadaa’ a, ɛma ntease ba mu.\nWohwɛ Romafo 12:11 a, Greek asɛm bi wɔ hɔ a sɛ wokyerɛ ase tee a, ɛkyerɛ “momma honhom no nhuru.” Nanso ɛma ntease no yera wɔ Twi kasa mu. Enti yɛakyerɛ ase wɔ Bible yi mu sɛ, “monyɛ hyew honhom mu.”\nNe nkyerɛase tee wɔ Twi kasa mu: “honhom mu ahiafo”\nNea ɛkyerɛ: “wɔn a wohu sɛ wohia Onyankopɔn akwankyerɛ”\nYesu Bepɔw So Asɛnka a agye din no mu no, ɔkaa asɛm bi a nkurɔfo taa kyerɛ ase “Nhyira ne honhom mu ahiafo.” (Mateo 5:3, Akuapem Twi Bible a The Bible Society of Ghana Yɛe) Nanso sɛ wokyerɛ ase tee saa a, emu nna hɔ, na ɛma ntease a ɛwom no yera. Wohwɛ Yesu asɛm no a, ɛnyɛ ohia ho asɛm na na ɔreka. Mmom na ɔrekyerɛ sɛ, sɛ obi yere ne ho hwehwɛ honam fam nneɛma a ohia a, ɛnyɛ ɛno na ɛbɛma n’ani agye. Nea ɛbɛma obi ani agye ne sɛ obehu sɛ ohia Onyankopɔn akwankyerɛ. (Luka 6:20) Enti nea ɛbɛyɛ a ntease a wɔde kyerɛw saa asɛm no bɛba yiye no, ebinom kyerɛ ase “anigye ne wɔn a wohu sɛ wohia Onyankopɔn akwankyerɛ” anaa “wɔn a wonim sɛ wohia Onyankopɔn.”—Mateo 5:3; The New Testament in Modern English.\nHebri asɛmfua a wɔkyerɛ ase “ninkuntwe” anaa ‘anibere’ wɔ Twi kasa mu no, ebetumi akyerɛ abufuw a obi fa bere a obi a ɔbɛn no paa ayi no ama, na ebetumi nso akyerɛ sɛ obi ani bere ne yɔnko nneɛma. (Mmebusɛm 6:34; Yesaia 11:13) Nanso Hebri asɛmfua koro no ara, wotumi de di dwuma bere a wɔreka suban pa ho asɛm. Yɛbɛyɛ nhwɛso a, wotumi de saa asɛmfua no kyerɛ “ahokeka” a Yehowa de bɔ ne nkurɔfo ho ban, na etumi nso kyerɛ sɛ Yehowa yɛ obi a “ɔmpɛ sɛ wɔsom obiara ka ne ho.” (Exodus 34:14; 2 Ahene 19:31; Hesekiel 5:13; Sakaria 8:2) Ebetumi nso akyerɛ “mmɔdenbɔ” a Onyankopɔn asomfo anokwafo de taa n’akyi anaa wɔde som no. Etumi nso kyerɛ sɛnea ‘wɔnsosɔ bɔne a nkurɔfo yɛ tia Onyankopɔn no so koraa.’—Dwom 69:9; 119:139; Numeri 25:11.\nHebri asɛmfua yadh no, wɔtaa kyerɛ ase “nsa,” nanso etumi kyerɛ nneɛma pii. Baabi wɔ hɔ a, ɛkyerɛ “tumi,” ɛnna baabi nso ɛkyerɛ ‘ayamye’\nHebri asɛmfua a wɔtaa de gyina hɔ ma onipa nsa no, etumi kyerɛ nneɛma pii. Baabi wɔ hɔ a, ɛkyerɛ “tumi,” ɛnna baabi nso ɛkyerɛ ‘ayamye.’ (2 Samuel 8:3; 1 Ahene 10:13; Exodus 14:31) Wohwɛ Kyerɛw Kronkron—Wiase Foforo Nkyerɛase a ɛwɔ Twi kasa mu no a, saa asɛmfua no, yɛakyerɛ ase wɔ akwan bebree so.\nYɛhwɛ nea yɛaka yi a, yehu sɛ, sɛ obi rekyerɛ Bible ase a, ɛnyɛ ɛno ara ne sɛ ɔde asɛmfua koro no ara bɛkyerɛ asɛmfua pɔtee bi ase wɔ baabiara a obehyia saa asɛmfua no. Sɛ obi rekyerɛ Bible mu asɛm bi ase a, ɛsɛ sɛ ɔtɔ ne bo ase hwɛ sɛ nsɛmfua a ɔde rekyerɛ ase no kura ntease a wɔde kyerɛw saa asɛm no pɛpɛɛpɛ anaa. Afei nso, kasa a ɔrekyerɛ ase akɔ mu no, ehia sɛ ɔhwɛ sɛ ɔredi ɛho mmara so pɛpɛɛpɛ, na obi rekenkan a wammrɛ.\nNea yɛreka yi nso nkyerɛ sɛ obetumi akyerɛ ase sɛnea ɔpɛ biara. Sɛ obi rekyerɛ Bible ase na sɛ ɔde ɔno ara n’adwene ka nsɛm no sɛnea ɔpɛ a, ebetumi ama ntease paa a ɛwom no asesa. Adɛn ntia? Efisɛ asɛm a ɔrekyerɛ ase no, sɛ wante ase yiye a, anhwɛ a ɔde n’ankasa ntease bɛhyehyɛ mu anaa obeyiyi nsɛm bi a ɛho hia afi mu. Ɛwom, obi rekyerɛ Bible mu asɛm bi ase na ɔyɛ sɛ ɔbɛka asɛm no wɔ ɔkwan foforo so ama emu ada hɔ a, ebetumi ama ne kan ayɛ mmerɛw. Nanso sɛ wanhwɛ no yiye a, ebetumi ama ntease paa a ɛwom no ayera.\nSɛ obi rekyerɛ Bible ase na sɛ wanhwɛ yiye a, gyidi a okura betumi awurawura mu. Yɛmfa Mateo 7:13 nyɛ eyi ho nhwɛso. Ɛhɔ ka sɛ: “Ɔkwan a ɛtrɛw no kɔ ɔsɛe mu.” Wɔn a wɔkyerɛ Bible ase no binom wɔ hɔ a, ɛbɛyɛ sɛ nea wogye di nti, wɔkaa no sɛ ɔkwan no kɔ “hell.” Nanso Greek asɛmfua a ɛwɔ hɔ no, nea ɛkyerɛ paa ne “ɔsɛe mu.”\nSɛ obi rekyerɛ Bible ase a, ade foforo a ɛsɛ sɛ ɔma ɛtena n’adwenem ne sɛ, bere a wɔrekyerɛw Bible no, wɔde kasa a ɛda fam a nnipa bi te sɛ akuafo, nguanhwɛfo, ne mpataayifo nyinaa te ase na ɛkyerɛwee. (Nehemia 8:8, 12; Asomafo Nnwuma 4:13) Enti Bible a wɔakyerɛ ase yiye no, ɛno ne nea obi a ɔrepɛ biribi ahu kan a, otumi te ase, ɛmfa ho nipa ko a ɔyɛ. Sɛ obi rekyerɛ Bible ase a, ne papa mu no, ɛnsɛ sɛ ɔde nsɛm a ɛyɛ den sɛ nkurɔfo bɛte ase yɛ adwuma. Mmom nsɛmfua a emu da hɔ a ɛda nkurɔfo ano na ɛsɛ sɛ ɔde yɛ adwuma.\nWɔn a wɔkyerɛ Bible ase nnɛ no, wɔn mu pii ayɛ biribi a enni nnyinaso koraa. Wɔde wɔn pɛ ayiyi Onyankopɔn din Yehowa no afi wɔn Bible no mu. Nanso wohwɛ tete Bible nsaano nkyerɛwee ahorow mu a, wubehu edin no wom. (Hwɛ Nkekaho A4.) Wɔn a wɔkyerɛ Bible ase no pii de abodin bi te sɛ “Awurade” asi edin no ananmu, na ebinom mpo ama ayɛ sɛ nea Onyankopɔn nni din. Ɛho nhwɛso ne sɛ, wohwɛ Bible nkyerɛase bi mu a, Yesu mpaebɔ a ɛwɔ Yohane 17:26 no, wɔakyerɛ ase sɛ: “Mama wɔahu wo.” Yohane 17:6 nso wɔakyerɛ ase sɛ: “Nnipa a wuyii wɔn fii wiase maa me no, mama wɔahu wo.” Nanso nkyerɛase a ɛne asɛm a Yesu kae no hyia paa ne sɛ, “Mama wɔahu wo din,” ne afei, “Nnipa a wuyii wɔn fii wiase maa me no, mama wɔahu wo din.”\nWiase Foforo Nkyerɛase a wodii kan yɛe wɔ Borɔfo kasa mu no, wɔkae wɔ nnianim nsɛm no mu sɛ: “Yɛammɔ Kyerɛwnsɛm no mua. Yɛayɛ nea yebetumi biara sɛ, sɛ adwene a ɛwom no renyera nko ara de a, baabiara a ɛbɛyɛ yiye no, yɛbɛkyerɛ ase tee akɔ Borɔfo kasa a nkurɔfo ka no seesei no mu.” Wiase Foforo Bible Nkyerɛase Kuw no abɔ mmɔden akyerɛ Bible no ase ama abɛn tete kasa a wɔde kyerɛwee no. Nanso wɔrekyerɛ ase no, wɔhwɛe sɛ wɔremfa nsɛm a ɛntɔ asom nni dwuma anaa wɔrenka nsɛm no wɔ ɔkwan bi so a ɛbɛma ntease no ayera. Enti sɛ obi rekenkan Bible yi a, ɔremmrɛ koraa, na obetumi anya awerɛhyem paa sɛ, nsɛm a Onyankopɔn nam ne honhom so ma wɔkyerɛwee no, wɔakyerɛ ase pɛpɛɛpɛ.—1 Tesalonikafo 2:13.\nBible a wɔakyerɛ ase yiye no:\nƐsɛ sɛ ɛtew Onyankopɔn din ho, enti baabiara a edin no pue wɔ Kyerɛwnsɛm no mu no, wɔde hyɛ hɔ.—Mateo 6:9.\nNsɛm a Onyankopɔn nam ne honhom so ma wɔkyerɛwee no, ɛsɛ sɛ ɛne no hyia.—2 Timoteo 3:16.\nSɛ kasa no mmara ma ho kwan a, ɛsɛ sɛ wɔkyerɛ ase tee ma ɛne kasa a wodii kan de kyerɛw Bible no hyia.\nSɛ wɔkyerɛ nsɛm bi ase tee na sɛ ɛbɛma ntease no ayera a, ɛnde ɛsɛ sɛ wɔka no ɔkwan foforo so ma ntease no ba yiye.\nNsɛm a wɔde kyerɛ ase no, ɛsɛ sɛ ɛyɛ nea ɛda fam a obiara te ase, na ama nkurɔfo ani agye ne kan ho.—Nehemia 8:8, 12.\nShare Share Ɔkwan a Wɔfa So Kyerɛ Bible Ase\nnwt kr. 1847-1850


Ɛhe na Nkwa Fi Baeɛ—Mmuaeɛ a Ɛhia sɛ Yɛsusu Ho\nMmuaeɛ a Ɛhia sɛ Yɛsusu Ho\nBERƐ a nnipa pii susu adanseɛ a animdefoɔ de ama ho no, wɔabɛhu sɛ obi a ɔnim nyansa paa na ɔbɔɔ nkwa. Wo deɛ ma yɛmfa Antony Flew nyɛ nhwɛsoɔ. Ɔyɛ nwomanimfoɔ a kane no ɔgye gyinaa mu dendeenden sɛ Onyankopɔn nni hɔ. Nanso akyiri yi ɔhuu sɛ nkwa yɛ nwanwa na abɔdeɛ mu mmara nso yɛ adwuma pɛpɛɛpɛ. Wei maa ɔsesaa n’adwene, na ɔfaa tete asɛm bi kaa sɛ: “Baabi a adanseɛ no ani kyerɛ no, fa w’ani kyerɛ hɔ.” Ɔbenfoɔ Flew bɛhuu sɛ adanseɛ a ɛwɔ hɔ da no adi sɛ Ɔbɔadeɛ bi wɔ hɔ.\nGerard a yɛadi kan aka ne ho asɛm no nso bɛhuu sɛ Ɔbɔadeɛ bi wɔ hɔ. Ná wasua mmoawammoawa ho adeɛ kɔ akyiri, nanso ɔkaa sɛ: “Biribiara nni hɔ a mɛtumi agyina so aka sɛ nkwa fi nneɛma a nkwa nnim mu na ɛbaeɛ. Sɛ mehwɛ nneɛma a nkwa wom ne sɛnea ɛyɛ adwuma pɛpɛɛpɛ no a, nea mɛtumi aka ara ne sɛ obi na ɔhyɛɛ da yɛɛ ne nyinaa.”\nObi tumi hwɛ odwumfoɔ nsa ano adwuma de hu sɛnea onii no teɛ. Gerard nso hwɛɛ nneɛma a atwa ne ho ahyia, na wei ma ɔhuu sɛnea Ɔbɔadeɛ no teɛ. Bio nso Gerard gyee berɛ suaa nwoma bi a ɛfi Ɔbɔadeɛ no hɔ. Saa nwoma yi ne Bible. (2 Timoteo 3:16) Berɛ a ɔkenkan Bible no, ɔhuu adasamma abakɔsɛm ne afotuo a ɛbɛboa ma yɛadi yɛn haw ho dwuma nnɛ. Enti ɔbɛhuu sɛ Bible yɛ nwoma a ɛfi obi a n’adwene korɔn hɔ.\nBerɛ a Gerard kenkan Bible no, ɔnyaa nsɛmmisa pii ho mmuaeɛ. Yɛhyɛ wo nkuran sɛ gye berɛ na wo nso yɛ Bible mu nhwehwɛmu.\nBIBLE MMƆ NYANSAHU NGU. Mmom, ɛhyɛ nkurɔfoɔ nkuran sɛ wɔnhwɛ nneɛma a atwa wɔn ho ahyia na wɔnsusu ho. (Yesaia 40:26) Ɛwom, Bible nyɛ nyansahu nwoma nanso emu nsɛm ne nyansahu hyia. Nhwɛsoɔ bi nie: Ebinom ka sɛ Onyankopɔn de nna mmaako mmaako nsia pɛ na ɛbɔɔ asase yi, nanso Bible mfoa saa asɛm no so. Asɛmfua “da” a ɛwɔ Genesis nwoma mu no tumi kyerɛ berɛ tenten bi. *\n^ nky. 9 Sɛ wopɛ wei ho nsɛm pii a, hwɛ Yehowa Adansefoɔ nwoma a wɔato din Was Life Created? Wobɛtumi anya wɔ www.jw.org nso.\nBible Ka Sɛ . . .\nNKWA FI NKWA MU. “[Onyankopɔn] nkyɛn na nkwa nsutire wɔ.”—Dwom 36:9.\nONYANKOPƆN YƐƐ MMOA NE AFIFIDEƐ “SƐDEƐ WƆN SU TEƐ.” (Genesis 1:11, 12, 21, 24, 25) Bible ka “wɔn su” a, ɛtumi kyerɛ wɔn nsɛso ahodoɔ ahodoɔ pii.\nBERƐ A ONYANKOPƆN BƆƆ NNIPA NO, ƆDE NE SU AHODOƆ DUAA WƆN MU. Saa su no bi ne ɔdɔ, papayɛ, ne atɛntenenee. “Onyankopɔn kaa sɛ: ‘Ma yɛnyɛ onipa yɛn suban so sɛdeɛ yɛteɛ.’”—Genesis 1:26.\nƐyɛɛ Dɛn na Nkwa Fii Aseɛ—Mmuaeɛ a Ɛhia sɛ Yɛsusu Ho


Mateo 9 | Intanɛt So Bible| Wiase Foforɔ Nkyerɛaseɛ\n9 Enti ɔforoo ɔkorow no twa kɔɔ n’ankasa kurom.*+ 2 Na hwɛ! na wɔde obubuafo bi a ɔda kɛtɛ so rebrɛ no.+ Bere a Yesu huu wɔn gyidi no, ɔka kyerɛɛ obubuafo no sɛ: “Ɔba, ma wo bo ntɔ wo yam; wɔde wo bɔne afiri wo.”+ 3 Na hwɛ! akyerɛwfo no mu bi keka kyerɛɛ wɔn ho sɛ: “Damfo yi reka abususɛm.”+ 4 Ná Yesu nim wɔn adwene,+ enti ɔkae sɛ: “Adɛn nti na moredwen bɔne mo koma mu?+ 5 Sɛ nhwɛso no, nea ɛwɔ he na ɛyɛ mmerɛw, sɛ wɔbɛka sɛ, wɔde wo bɔne afiri wo, anaasɛ wɔbɛka sɛ, sɔre na nantew?+ 6 Nanso, nea ɛbɛyɛ na moahu sɛ onipa Ba no wɔ tumi wɔ asase so sɛ ɔde bɔne firi+ nti—” afei ɔka kyerɛɛ obubuafo no sɛ: “Sɔre, fa wo kɛtɛ, na kɔ wo fie.”+ 7 Ɛnna ɔsɔre kɔɔ ne fie. 8 Bere a nnipakuw no huu eyi no, ehu kaa wɔn, na wɔhyɛɛ Onyankopɔn a ɔde tumi+ a ɛte saa maa nnipa no anuonyam.+ 9 Afei bere a Yesu fi hɔ retwam no, ohuu ɔbarima bi a wɔfrɛ no Mateo sɛ ɔte towgyebea, na ɔka kyerɛɛ no sɛ: “Bedi m’akyi.”+ Ɛhɔ ara na ɔsɔre dii n’akyi.+ 10 Akyiri yi, bere a ɔte adidii wɔ fie hɔ no,+ hwɛ! towgyefo ne nnebɔneyɛfo bebree bae na wɔbɛtenatenaa Yesu ne n’asuafo no nkyɛn wɔ adidi no ase. 11 Na bere a Farisifo no huu eyi no, wobisaa n’asuafo no sɛ: “Dɛn nti na mo kyerɛkyerɛfo no ne towgyefo ne nnebɔneyɛfo didi?”+ 12 Ɔtee wɔn nsɛm no, ɔkae sɛ: “Nnipa a wɔwɔ ahoɔden no nhia ɔyaresafo,+ na mmom wɔn a wɔyare na wohia. 13 Afei monkɔ na munkosua nea eyi kyerɛ, ‘Mepɛ mmɔborɔhunu, na ɛnyɛ afɔrebɔ.’+ Na mammɛfrɛ treneefo na mmom nnebɔneyɛfo.” 14 Afei Yohane asuafo no baa ne nkyɛn bebisaa no sɛ: “Dɛn nti na yɛne Farisifo no di mmuada na w’asuafo no nni mmuada?”+ 15 Ɛnna Yesu ka kyerɛɛ wɔn sɛ: “Bere a ayeforokunu+ no da so wɔ ne nnamfonom nkyɛn yi, ɛbɛyɛ dɛn na wɔn werɛ ahow? Nanso nna bi bɛba a wɔbɛfa+ ayeforokunu no afi wɔn nkyɛn, ɛno na afei wobedi mmuada.+ 16 Obiara mfa ntama mono ntare atade dedaw mu; efisɛ n’ahoɔden no bɛma atew afa atade no mu ma ne ntetewee no ayɛ kɛse koraa.+ 17 Saa ara nso na wɔmfa bobesa mono ngu nsa kotoku dedaw mu; sɛ wɔyɛ saa a, nsa kotoku no pae ma nsa no tu gu na kotoku no sɛe.+ Mmom no wɔde bobesa mono gu nsa kotoku foforo mu na abɔ nneɛma abien no nyinaa ho ban.”+ 18 Bere a ɔreka eyinom akyerɛ wɔn no, hwɛ! ɔpanyin+ bi a na waba hɔ bɛkotow no+ kae sɛ: “Saa bere yi de, ɛbɛyɛ sɛ me babea no awu;+ nanso bra na fa wo nsa begu no so na ɔbɛba nkwa mu.”+ 19 Ɛnna Yesu sɔre fii ase dii n’akyi, na n’asuafo no nso yɛɛ saa ara. 20 Na hwɛ! ɔbea bi a mogya atu no+ mfe dumien fi n’akyi de ne nsa bɛkaa n’atade nguguso ano;+ 21 nea ɔkae wɔ ne mu ne sɛ: “Sɛ mede me nsa ka n’atade nguguso no kɛkɛ mpo a, me ho bɛtɔ me.”+ 22 Yesu dan ne ho, na ohuu no no, ɔkae sɛ: “Ɔbabea, ma wo bo ntɔ wo yam; wo gyidi ama wo ho atɔ wo.”+ Na efi saa dɔn no ɔbea no ho tɔɔ no.+ 23 Afei, bere a ɔbaa sodifo no fie+ na ohuu mmɛnhyɛnfo ne nnipakuw no sɛ wɔreyɛ gyegyeegye no,+ 24 Yesu fii ase kae sɛ: “Mumfi ha, na abeawa no nwui, na mmom wada.”+ Eyi nti wofii ase serew no.+ 25 Afei bere a nnipakuw no fii adi ara pɛ, ɔkɔɔ mu kosoo ne nsa,+ na abeawa no sɔree.+ 26 Nokwarem no, eyi ho asɛm trɛw kɔɔ mpɔtam hɔ baabiara. 27 Bere a Yesu fi hɔ retwam akɔ no, anifuraefo baanu+ dii n’akyi teɛteɛɛm sɛ: “Dawid Ba, hu yɛn mmɔbɔ.”+ 28 Bere a ɔkɔɔ fie hɔ no, anifuraefo no baa ne nkyɛn, na Yesu bisaa wɔn sɛ: “Mowɔ gyidi+ sɛ metumi ayɛ eyi?” Wobuaa no sɛ: “Yiw, Awurade.” 29 Ɛnna ɔde ne nsa kaa wɔn aniwa+ kae sɛ: “Sɛnea mo gyidi te no saa ara na ɛnyɛ mma mo.” 30 Na wɔn aniwa huu ade. Bio nso, Yesu hyɛɛ wɔn denneennen sɛ: “Monhwɛ na obiara ante ho asɛm.”+ 31 Nanso wɔn de, wofii adi no, wɔmaa mpɔtam hɔfo nyinaa tee ne ho asɛm.+ 32 Afei wɔrefi hɔ no, hwɛ! nkurɔfo de mum bi a ɔwɔ adaemone brɛɛ no,+ 33 na bere a otuu adaemone no, ɔbarima a ɔyɛ mum no kasae.+ Afei, nnipakuw no ho dwiriw+ wɔn na wɔkae sɛ: “Wonhuu ɛso bi da wɔ Israel.” 34 Nanso Farisifo no fii ase kae sɛ: “Ɔnam adaemone panyin so na etu adaemone.”+ 35 Na Yesu kokyinkyin nkurow ne nkuraa nyinaa mu, kyerɛkyerɛe wɔ wɔn hyia adan mu kaa ahenni no ho asɛmpa, na ɔsaa nyarewa ne ahoɔmmerɛw ahorow nyinaa bi.+ 36 Bere a ohuu nnipakuw no, wɔyɛɛ no mmɔbɔ,+ efisɛ na wɔayɛ sɛ nguan a wonni hwɛfo+ a wɔapirapira wɔn agyaw wɔn agu hɔ. 37 Ɛnna ɔka kyerɛɛ n’asuafo no sɛ: “Yiw, otwa adwuma no sõ, nanso adwumayɛfo no sua.+ 38 Enti monsrɛ otwa adwuma Wura no ma ɔmma adwumayɛfo mmra ne twa no mu.”+\n^ Kyerɛ sɛ, Kapernaum, baabi a na Yesu taa tena yɛ ne som adwuma no wɔ Galilea asase so no.


Nnwom 78 NA-TWI - Onyankopɔn ne ne nkurɔfo - Me - Bible Gateway\nNnwom 77Nnwom 79\nNnwom 78 Nkwa Asem (NA-TWI)\n78 Me nkurɔfo, muntie me nkyerɛkyerɛ na monyɛ aso mma asɛm a meka no. 2 Mede abebu rebɛkyerɛ mo anwonwade a esii tete no mu; 3 nneɛma a yɛate na yɛahu; nneɛma a yɛn agyanom kaa ho asɛm kyerɛɛ yɛn. 4 Yɛremfa nkame yɛn mma; yɛbɛka Awurade tumideyɛ ne anwonwade a wayɛ akyerɛ nkyirimma. 5 Ɔmaa Israelfo mmara na ɔde ahyɛde nso maa Yakob asefo. Ɔka kyerɛɛ yɛn agyanom se wɔnkyerɛkyerɛ wɔn mma ne mmara no, 6 sɛnea ɛbɛyɛ a nkyirimma besua na wɔn nso akyerɛkyerɛ wɔn mma. 7 Ɛba saa a, wɔn nso de wɔn ho bɛto Onyankopɔn so, na ɛremma wɔn werɛ mfi nea wayɛ, na daa wobedi ne mmara no so. 8 Wɔrenyɛ sɛ wɔn nenanom adɔnyɛfo ne asoɔdenfo a wɔn gyidi a na wɔwɔ wɔ Onyankopɔn mu no antim da, nanso wɔantena ase sɛ nokwafo amma no.


Hebrews 13 NIV - Hebrifo 13 NA-TWI | Biblica\nHebrews 13 NIV - Hebrifo 13 NA-TWI\nMmara ne nkyia\n1Monnodɔ mo ho mo ho sɛ anuanom wɔ Kristo mu. 2 Monkae na munnye ahɔho wɔ mo afi mu. Ebinom yɛɛ saa nam so gyee abɔfo a na wonnim. 3 Monkae wɔn a wɔda afiase na momfa no sɛ mo ne wɔn na ɛda hɔ. Monkae wɔn a wɔrehu amane na momfa no sɛ mo ne wɔn na ɛrehu saa amane no.\n4 Mo nyinaa munni aware ni na okununom ne ɔyerenom nni wɔn ho nokware, efisɛ, Onyankopɔn bebu aguamanfo ne awaresɛefo atɛn.\n5 Munyi sikanibere mfi mo abrabɔ mu, na momma mo ani nsɔ nea mo nsa ka. Efisɛ Onyankopɔn aka se, “Merennyaw wo, na merennyaw wo da.” 6 Momma yensi yɛn bo nka se, “Awurade ne me boafo, merensuro. Ɛdɛn na onipa betumi ayɛ me?”\n7 Monkae mo mpanyimfo a wodii mo anim a wɔkaa Onyankopɔn asɛm kyerɛɛ mo no. Monkae ɔkwan a wɔfaa so tenaa ase ne sɛnea wowui na munsua wɔn gyidi no.\n8 Yesu Kristo te saa ara nnera, nnɛ, ne daa nyinaa. 9 Mommma nkyerɛkyerɛ foforo biara nntwe mo mmfi kwan pa so. Eye sɛ Onyankopɔn adom nti, yɛn kra benyin ahoɔden so a, emfi aduan ho mmara a yedi so so. Wɔn a wodi mmara a ɛte saa so no nnya mmoa biara.\n10 Asɔfo a na wɔsom wɔ Yudafo ntamadan mu no nni ho kwan sɛ wodi afɔrebɔde no bi wɔ afɔremuka no so. 11 Yudafo sɔfo panyin no de mmoa no mogya ba Kronkronbea hɔ de bɛbɔ bɔne afɔre nanso wɔhyew mmoa no funu wɔ beae no akyi baabi. 12 Eyi nti, Yesu nso wui wɔ kurow no pon akyi sɛnea ɛbɛyɛ a ɔde ɔno ara ne mogya bɛpopa nnipa bɔne.\n13 Momma yɛnkɔ ne nkyɛn wɔ beae no akyi nkogye animguase no bi. 14 Efisɛ, yenni atenae a ɛwɔ hɔ daa wɔ asase yi so. Yɛrehwehwɛ kurow a ɛrebɛba no akyi kwan.\n15 Momma yɛmfa Yesu so mfa yɛn anofafa nkamfo Onyankopɔn din daa sɛ yɛn afɔrebɔde. 16 Mommma mo werɛ mmfi sɛ mobɛyɛ mo ho mo ho papa aboaboa mo ho mo ho, efisɛ, ɛno ne afɔrebɔ a ɛsɔ Onyankopɔn ani.\n17 Muntie mo mpanyimfo na munni wɔn asɛm so. Esiane sɛ ɛsɛ sɛ wobu wɔn adwuma ho akontaa nti, wɔhwɛ mo kra so a wɔnhome koraa. Sɛ mutie wɔn a, wɔde anigye bɛyɛ wɔn adwuma. Sɛ anyɛ saa a, wɔde awerɛhow bɛyɛ adwuma no na ɛremmoa mo. 18 Monkɔ so mmɔ mpae mma yɛn. Yenim pefee sɛ yɛwɔ adwene a emu da hɔ, efisɛ, yɛpɛ sɛ bere biara, yɛyɛ ade a eye. 19 Na mebɔ mpae kɔ so srɛ mo sɛ, mommɔ mpae na Onyankopɔn mfa me mmrɛ mo nnansa yi ara.\n20 Onyankopɔn anyan yɛn Awurade Yesu a ɔyɛ oguanhwɛfo panyin no afi awufo mu ama yɛn na ɛnam ne wu no so nti, wɔasɔw daa apam no ano ama yɛn. 21 Asomdwoe Nyankopɔn mma mo nea ehia mo nyinaa na monam so ayɛ n’apɛde na ɔnam Yesu Kristo so ayɛ yɛn mu adwuma sɛnea ɛsɔ ani. Anuonyam nka Kristo daa nyinaa. Amen.\n22 Anuanom, mesrɛ mo sɛ, monyɛ aso ntie nkuranhyɛ nsɛm yi, efisɛ, saa krataa a makyerɛw mo yi nyɛ tenten biara. 23 Mepɛ sɛ mebɔ mo amanneɛ sɛ wayi yɛn nua Timoteo afi afiase. Sɛ ɔba ntɛm a, me ne no bɛba mo nkyɛn.\n24 Yekyia mpanyimfo no ne Onyankopɔn nkurɔfo no nyinaa. Anuanom a wɔwɔ Italia no kyia mo.\n25 Adom nka mo nyinaa.\nNA-TWI : Hebrifo 13


Bible Mu Nsɛm Mose Bɔ Ɔbotan No - Yehowa Adansefo Intanɛt Dwumadibea\nMFE pii twaam—mfe 10, mfe 20, mfe 30, mfe 39! Ná Israelfo da so wɔ sare no so. Nanso Yehowa hwɛɛ ne nkurɔfo saa bere yi nyinaa mu. Ɔmaa wɔn mana dii. Ɔmaa omununkum dum dii wɔn anim adekyee, na ogya dum dii wɔn anim anadwo. Saa bere yi nyinaa mu no wɔn ntade antetew na wɔn anan nso anyɛ wɔn yaw.\nƐyɛ ɔsram a edi kan wɔ afe a ɛto so 40 fi bere a wofii Misraim no. Ná Israelfo no abɛtra Kades bio. Ɛha na wɔwɔ a wɔsomaa akwansrafo 12 ma wɔkɔhwɛɛ Kanaan asase no bɛyɛ mfe 40 a atwam no. Mose nuabea Miriam wui wɔ Kades. Na te sɛ bere a atwam no, ɔhaw bi baa ha.\nNkurɔfo no nnya nsu. Wɔkasa tiaa Mose sɛ: ‘Sɛ yewuwui mmom a anka eye. Dɛn nti na wode yɛn fi Misraim baa asase bɔne a ɛte sɛɛ a biribiara mfifi wɔ so yi so? Awi, borɔdɔma, bobe, ne ateaa nni ha. Nsu a wɔnom mpo nni ha.’\nBere a Mose ne Aaron kɔbɔɔ mpae wɔ ahyiae ntamadan no mu no, Yehowa see Mose sɛ: ‘Boa ɔman no ano. Na wɔn nyinaa anim no kasa kyerɛ ɔbotan a ɛwɔ hɔ no. Nsu a ɛdɔɔso befi mu ama ɔman no ne wɔn mmoa nyinaa.’\nEnti Mose boaa nkurɔfo no ano, na ɔkae sɛ: ‘Muntie, mo a munni Onyankopɔn mu awerɛhyem! So me ne Aaron bɛma nsu afi ɔbotan yi mu aba ama mo anaa?’ Afei Mose de ne poma no bɔɔ ɔbotan no mprenu na nsu pii tue fii ɔbotan no mu bae. Ɔman no ne wɔn mmoa nyinaa nyaa nsu nomee.\nNanso Yehowa bo fuw Mose ne Aaron. Wunim nea enti? Efisɛ Mose ne Aaron kae sɛ wɔn na wɔbɛma nsu afi ɔbotan no mu aba. Nanso na ɛyɛ Yehowa. Na esiane sɛ Mose ne Aaron anka nokware a ɛwɔ mu no nti, Yehowa kae sɛ ɔbɛtwe wɔn aso. Ɔkae sɛ: ‘Moremfa me man nkɔ Kanaan.’\nAnkyɛ na Israelfo fii Kades. Bere tiaa akyi no wobeduu Hor Bepɔw ho. Ɛha, wɔ bepɔw yi so, na Aaron wui. Na wadi mfe 123. Israelfo werɛ howee pii, enti ɔman no nyinaa suu Aaron adaduasa. Ne ba Eleasar bɛyɛɛ Israel man no sɔfo panyin.\nKenkan Mose suban pa abiɛsa bi ho asɛm na hwɛ nea yebetumi asua afi ne hɔ.


Esther 10 NIV - Ɛster 10 AKCB\nAhasweros Ne Mordekai Kɛseyɛ\n1Ɔhene Ahasweros hyɛɛ sɛ wontua tow wɔ nʼaheman mu, a mpo wɔn a wɔwɔ mpoano akyirikyiri no nyinaa ka ho. 2Ne mmaninyɛ ne Mordekai akunini nneyɛe ne sɛnea ɔhene pagyaw no no nyinaa no, wɔankyerɛw wɔ Media ne Persia ahemfo abakɔsɛm mu ana? 3Yudani Mordekai bɛyɛɛ ɔmanpanyin a ne tumi di ɔhene Ahasweros ankasa de akyi. Na odi mu wɔ Yudafo no mu. Na wobu no yiye, efisɛ na ne nkurɔfo yiyedi yɛ nʼahiasɛm. Na ɔne ahemfi hɔfo nyinaa tenaa yiye.\nAKCB : Ɛster 10


5 Eyi akyi no, Yudafo afahyɛ+ bi dui, na Yesu kɔɔ Yerusalem. 2 Ɔtare bi wɔ Yerusalem nguanten ponkɛse+ no ho a wɔfrɛ no Hebri mu sɛ Betesda a ɛwɔ abrannaa anum. 3 Ɛha na na ayarefo, anifuraefo, mpakye ne wɔn a wɔn fa awuwu pii deda. 4 —— 5 Ná ɔbarima bi wɔ hɔ a wayare mfe aduasa awotwe. 6 Bere a Yesu huu ɔbarima yi sɛ ɔda hɔ, na onim sɛ wayare bere tenten no,+ obisaa no sɛ: “Wopɛ sɛ wo ho yɛ wo den anaa?”+ 7 Ɔyarefo no buaa no sɛ: “Owura, minni obiara a sɛ nsu no fono a ɔde me bɛkɔ akɔto ɔtare no mu; na sɛ mereba a, na obi adi m’anim akɔtɔ mu.” 8 Yesu ka kyerɛɛ no sɛ: “Sɔre fa wo kɛtɛ na nantew.”+ 9 Ɛhɔ ara na ɔbarima no ho yɛɛ no den, na ɔfaa ne kɛtɛ fii ase nantewee. Ná saa da no yɛ homeda.+ 10 Enti Yudafo no ka kyerɛɛ ɔbarima a wɔasa no yare no sɛ: “Ɛyɛ Homeda, na mmara mma kwan+ sɛ wobɛsoa kɛtɛ no.” 11 Ɛnna obuaa wɔn sɛ: “Nea ɔsaa me yare no ara na ɔka kyerɛɛ me sɛ, ‘Fa wo kɛtɛ na nantew.’” 12 Wobisaa no sɛ: “Onipa bɛn na ɔka kyerɛɛ wo sɛ, ‘Fa wo kɛtɛ na nantew’ no?” 13 Nanso na ɔbarima a wɔasa no yare no nnim onipa ko, efisɛ na Yesu atwe ne ho afi hɔ kɔ esiane nnipakuw a wɔwɔ hɔ no nti. 14 Eyinom akyi no, Yesu huu no wɔ asɔrefie hɔ, na ɔka kyerɛɛ no sɛ: “Hwɛ, wo ho ayɛ wo den. Nyɛ bɔne bio na biribi a ɛsen eyi anyɛ wo.” 15 Ɔbarima no fii hɔ kɔe, na ɔkɔka kyerɛɛ Yudafo no sɛ Yesu na ɔmaa ne ho yɛɛ no den. 16 Asɛm yi maa Yudafo no fii ase taa+ Yesu, efisɛ ɔyɛɛ eyinom Homeda. 17 Na obuaa wɔn sɛ: “M’Agya ayɛ adwuma abesi sesɛɛ, na me nso mekɔ so yɛ adwuma.”+ 18 Eyi koraa na ɛmaa Yudafo no hwehwɛe sɛ wobekum no,+ efisɛ ɛnyɛ Homeda nko na na ɔrebu so, na mmom ɔfrɛɛ Onyankopɔn sɛ n’Agya ankasa,+ yɛɛ ne ho sɛ ɔne Onyankopɔn yɛ pɛ.+ 19 Enti Yesu toaa so maa wɔn mmuae sɛ: “Nokware, nokware, mise mo sɛ, Ɔba no ankasa ntumi mmɔ ne tirim nyɛ hwee, gye nea ohu sɛ Agya no yɛ.+ Na biribiara a Ɔno yɛ no, ɛno ara na Ɔba no nso yɛ. 20 Agya no pɛ Ɔba+ no asɛm na ɔkyerɛ no nneɛma a ɔno ankasa yɛ nyinaa, na ɔbɛkyerɛ no nnwuma akɛse asen eyinom na ayɛ mo nwonwa.+ 21 Na sɛnea Agya no nyan awufo na ɔma wɔn nkwa no,+ saa ara na Ɔba no nso ma wɔn a ɔpɛ ba nkwa mu.+ 22 Na Agya no mmu obiara atɛn, na mmom ɔde atemmu nyinaa ahyɛ Ɔba no nsa,+ 23 na ama obiara adi Ɔba no ni+ sɛnea wodi Agya no ni no. Nea onni Ɔba no ni no, nni Agya a ɔsomaa no no ni.+ 24 Nokware, nokware, mise mo sɛ, nea otie m’asɛm na ogye nea ɔsomaa me no di no wɔ daa nkwa,+ na ɔmma atemmu mu, na mmom wafi owu mu aba nkwa mu.+ 25 “Nokware, nokware, mise mo sɛ, dɔn no reba, na adu, sɛ awufo+ bɛte Onyankopɔn Ba no nne,+ na wɔn a wɔayɛ asõ atie no benya nkwa.+ 26 Na sɛnea Agya no wɔ nkwa wɔ n’ankasa mu no,+ saa ara na ɔde ama Ɔba no sɛ ɔno nso nnya nkwa wɔ n’ankasa mu.+ 27 Na Wama no tumi sɛ ommu atɛn,+ efisɛ ɔyɛ onipa Ba.+ 28 Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada+ mu nyinaa bɛte ne nne 29 na wɔafi adi; wɔn a wɔyɛɛ papa no bɛkɔ nkwa sɔre mu,+ na wɔn a wɔyɛɛ akyide no akɔ atemmu sɔre mu.+ 30 Mintumi mmɔ me tirim nyɛ hwee; nea mete no ara na migyina so bu atɛn; na atɛn a mibu no teɛ,+ efisɛ menhwehwɛ nea m’ankasa mepɛ, na mmom nea ɔsomaa me no apɛde.+ 31 “Sɛ me nkutoo midi me ho adanse+ a, m’adanse no nyɛ nokware.+ 32 Obi foforo wɔ hɔ a odi me ho adanse, na minim sɛ adanse a odi+ wɔ me ho no yɛ nokware. 33 Moasoma nnipa akɔ Yohane hɔ, na wadi nokware no ho adanse.+ 34 Nanso minnye adanse mfi nnipa hɔ, na meka eyinom na moanya nkwa.+ 35 Ná ɔyɛ kanea a ɛdɛw na ɛhyerɛn, na mo de, na mopɛ sɛ mo ani gye kɛse wɔ ne hann mu+ bere kakra. 36 Nanso, mewɔ adanse a ɛsen Yohane de no, efisɛ nnwuma a m’Agya de ahyɛ me nsa sɛ menyɛ no, nnwuma no ara a mereyɛ+ no di me ho adanse sɛ Agya no na ɔsomaa me. 37 Bio nso, Agya a ɔsomaa me no ara adi me ho adanse.+ Mo de, montee ne nne da na munhuu ne nipaban nso;+ 38 na n’asɛm nni mo mu, efisɛ nea ɔsomaa no no ankasa mpo, munnye no nni. 39 “Mohwehwɛ Kyerɛwnsɛm no mu,+ efisɛ mususuw sɛ ɛno na ɛbɛma moanya nkwa; na ɛno ara nso na edi me ho adanse.+ 40 Nanso, mompɛ sɛ moba me nkyɛn benya nkwa.+ 41 Minnye anuonyam mfi nnipa hɔ,+ 42 na minim yiye sɛ munni Onyankopɔn dɔ wɔ mo mu.+ 43 M’Agya din mu na mebae,+ nanso munnye me; sɛ obi foforo ba ɔno ankasa din mu a, ɔno de, mubegye no. 44 Mobɛyɛ dɛn na moagye adi bere a mugye anuonyam+ fi mo ho mo ho nkyɛn na munnye anuonyam a efi Onyankopɔn koro no nkyɛn no?+ 45 Munnsusuw sɛ mɛbɔ mo sobo akyerɛ Agya no; obiako pɛ na ɔbɔ mo sobo, Mose,+ nea mode mo ani ato no so no. 46 Nokwarem, sɛ mugye Mose di a, anka mubegye me adi, efisɛ ɔkyerɛw me ho asɛm.+ 47 Na sɛ munnye nsɛm a ɔkyerɛwee no nni a,+ ɛbɛyɛ dɛn na mubegye me nsɛm adi?”


12 Ɛnna Hiob buae sɛ: 2 “Ampa ara, mo na moyɛ nnipa;Muwu a na nyansa asa!+ 3 Me nso me koma mu tew+ te sɛ mo.Monkyɛn me;+Hena na onnim nneɛma a ɛtete saa? 4 Mayɛ obi a ne yɔnko di ne ho fɛw,+Nea osu frɛ Onyankopɔn sɛ onnye no so.+Wodi ɔtreneeni a ne ho nni asɛm ho fɛw. 5 Nea n’asom adwo no de, obu amanehunu animtiaa ne tirim;+Ɛwɔ hɔ ma wɔn a wohinhim.+ 6 Ɔsɛefo ntamadan wɔ hɔ dwoodwoo,+Na wɔn a wɔhyɛ Onyankopɔn abufuw wɔ ahobammɔTe sɛ obi a okura onyame bi wɔ ne nsam.+ 7 Wo de, bisa afieboa, na wɔbɛkyerɛ wo;+Ɛne wim nnomaa, na wɔbɛka akyerɛ wo.+ 8 Anaasɛ dan w’ani hwɛ asase, na ɛbɛkyerɛ wo;+Na ɛpo mu mpataa+ bɛka akyerɛ wo. 9 Wɔn mu hena na onnimSɛ Yehowa nsa na ayɛ eyi,+ 10 Nea ɔteasefo biara kra+Ne ɔhonam nyinaa honhom+ wɔ ne nsam no? 11 Ɛnyɛ asõ na ɛsɔ nsɛm hwɛ+Sɛnea dodom+ ka aduan hwɛ no? 12 Nyansa nni nkwakoraa mu anaa,+Na ntease nni onyinkyɛ mu? 13 Ɔno na nyansa ne kɛseyɛ wɔ no;+Na afotu ne ntease yɛ ne dea.+ 14 Hwɛ! Ɔno na obubu a obi ntumi nsi;+Ɔto mu wɔ onipa anim, na obi ntumi mmue.+ 15 Hwɛ! Osiw nsu kwan, na ɛyow;+Ɔsoma no, na ɛsesã asase.+ 16 Ɔno na ahoɔden ne nyansa wɔ no;+Na nea odi mfomso ne nea ɔdaadaa nyinaa yɛ ne dea;+ 17 Ɔma afotufo de wɔn nan gu fam nantew,+Na ɔma atemmufo di abɔdansɛm. 18 Ɔsansan ahene nkyehama,+Na ɔde abɔso kyekyere wɔn asen. 19 Ɔma asɔfo de wɔn nan gu fam nantew,+Na otutu nnipa a wɔn ase atim gu;+ 20 Ɔma anokwafo nsɛm ka wɔn anom,Na oyi nkwakoraa nyansa fi hɔ; 21 Ohwie animtiaabu gu atitiriw so,+Na ohodwow atumfoɔ abɔso mu; 22 Oyi nea emu dɔ adi fi sum mu,+Na ɔma hann tɔ esum kabii so; 23 Ɔma aman yɛ akɛse, na ɔsɛe wɔn;+Ɔtrɛw aman mu, na otu wɔn kɔ; 24 Ogye asase so aman mu atitiriw nimdeɛ,Na ɔma wokyinkyin nea hwee nni,+ faako a ɔkwan biara nni. 25 Wɔde wɔn ti pempem sum mu,+ faako a hann nni,Na ɔma wokyinkyin te sɛ ɔsabofo.+


Yehowa Bɛma Kwan Ma Kristoni Ano Aduan Abɔ no Da Bi? | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mazatec (Huautla) Mixe Mongolian Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wayuunaiki Wolaita Xhosa Yoruba Zande Zulu\nDawid asɛm a ɛwɔ Dwom 37:25 ne nea Yesu kae a ɛwɔ Mateo 6:33 no kyerɛ sɛ Yehowa remma Kristoni biara ano aduan mmɔ no da anaa?\nDawid kyerɛwee sɛ onhuu “onipa trenee a wɔagyaw no, anaasɛ n’asefo srɛ aduan.” Ɔno ankasa suahu na ɛma ɔkaa saa asɛm no. Na onim paa sɛ Yehowa nsa nyɛ tiaa wɔ n’asomfo so. (Dw. 37:25) Nanso Dawid asɛm no nkyerɛ sɛ Yehowa akoa biara nni hɔ a obedi hia.\nƐtɔ da a na Dawid ankasa ho kyere no. Wo deɛ yɛnhwɛ bere a Dawid guan fii Saul anim no. Na Dawid ho nneɛma asa enti ɔkɔsrɛɛ aduan a ɔne mmarima a wɔka ne ho no bedi. (1 Sam. 21:1-6) Enti yɛbɛka a, Dawid ‘srɛɛ aduan.’ Nanso saa bere no mpo na onim sɛ Yehowa rempo no. Nokwasɛm ne sɛ Bible nka wɔ baabiara sɛ na Dawid kyin srɛsrɛ aduan ansa na ne nsa akɔ n’ano.\nYesu nso kae wɔ Mateo 6:33 sɛ, sɛ obi de Ahenni nneɛma di kan wɔ n’asetena mu a, Onyankopɔn bɛma ne nsa aka nea ohia biara. Yesu tuu n’akyidifo fo sɛ: “Monkɔ so nhwehwɛ ahenni no ne Onyankopɔn trenee kan, na ɔde nneɛma a aka yi nyinaa [te sɛ aduan, anonne, ne atade] bɛka ho ama mo.” Nanso Yesu san kae sɛ nkurɔfo bɛtaa ne “nuanom” na ebia wɔadi kɔm mpo. (Mat. 25:35, 37, 40) Biribi saa too ɔsomafo Paulo. Ɛtɔ da a na nea obedi ne nea ɔbɛnom mpo abɔ no.—2 Kor. 11:27.\nYehowa aka sɛ nkurɔfo bɛtaa n’asomfo wɔ akwan horow so. Ebia ɔbɛma kwan ma yɛn ho akyere yɛn sɛnea ɛbɛyɛ a obenya asɛm abua Ɔbonsam. (Hiob 2:3-5) Eyi ho nhwɛso ne nea ɛtoo yɛn nuanom a na wɔda Nasi nneduaban mu no. Tebea yi de anuanom pii nkwa too asiane mu. Atirimɔdensɛm a na atumfoɔ no de di Adansefo no bi ne sɛ na wɔkyere wɔn kɔm sɛnea wɔn gyidi begu asu. Nanso yɛn nuanom dii Yehowa nokware, na ɔno nso ampa wɔn. Ɔmaa kwan maa wɔfaa ɔtaa no mu, na saa ara na ɔma kwan ma yehyia sɔhwɛ ahorow nnɛ. Nanso Yehowa boa wɔn a ne din nti wohu amane no ma wogyina pintinn. (1 Kor. 10:13) Yɛmma asɛm a ɛwɔ Filipifo 1:29 yi ntena yɛn adwenem: “Mo na Kristo nti wɔde hokwan no maa mo, na ɛnyɛ sɛ munnya ne mu gyidi nko na mmom sɛ munnyina n’ananmu nhu amane nso.”\nYehowa ahyɛ ne nkoa bɔ sɛ ɔrennyaw wɔn da. Yesaia 54:17 ka sɛ: “Akode biara a wɔbɛyɛ de aba wo so no renyɛ yiye.” Saa asɛm yi ne bɔhyɛ pii a ɛwɔ Bible mu no ma yehu sɛ Onyankopɔn bɛbɔ n’asafo ho ban. Nanso ɛtɔ da a n’asomfo bi hyia sɔhwɛ anaa ɔtaa ahorow; ebinom mpo de wɔn nkwa twa so.\nNsɛmmisa a Efi Akenkanfo Hɔ—September 2014


John 3 NIV – Yohane 3 ASCB | Biblica\nJohn 3 NIV – Yohane 3 ASCB\n1Anadwo bi, ɔbarima bi a ɔyɛ Yudafoɔ mpanin no mu baako a wɔfrɛ no Nikodemo a ɔsane yɛ Farisini no, 2kɔɔ Yesu nkyɛn, kɔka kyerɛɛ no sɛ, “Ɔkyerɛkyerɛfoɔ, yɛnim sɛ Onyankopɔn na ɔsomaa wo, ɛfiri sɛ, obiara ntumi nyɛ nsɛnkyerɛnneɛ a woyɛ yi gye sɛ Onyankopɔn ka ne ho.”\n3Yesu buaa no sɛ, “Merema woate aseɛ sɛ, sɛ wɔanwo wo foforɔ a, worentumi nkɔ Onyankopɔn Ahennie no mu.”\n4Nikodemo bisaa no sɛ, “Ɛbɛyɛ dɛn na me abasiriwa yi, bɛtumi akɔ me maame yam ama wɔawo me bio?”\n5Yesu nso buaa no sɛ, “Mereka nokorɛ akyerɛ wo, sɛ wɔamfiri nsuo ne Honhom mu anwo obi a, ɔrentumi nkɔ Onyankopɔn Ahennie no mu. 6Deɛ wɔfiri onipa mu awo no no, yɛ ɔhonam, na deɛ wɔfiri Honhom mu awo no no, yɛ honhom. 7Mma ɛnnyɛ wo nwanwa sɛ maka sɛ, ɛsɛ sɛ wɔwo wo foforɔ! 8Sɛdeɛ wote mframa nka, nanso wontumi nkyerɛ faako a ɛfiri ba ne faako a ɛbɔ kɔ no, saa ara na Honhom mu awoɔ no nso te.”\n9Nikodemo bisaa no sɛ, “Ɛbɛyɛ dɛn na yei aba mu?”\n10Yesu buaa no sɛ, “Wo, ɔkyerɛkyerɛfoɔ a wodi mu Israel na wonte yei ase? 11Deɛ yɛnim ne deɛ yɛahunu na yɛreka akyerɛ mo yi, nanso monnye yɛn nni. 12Sɛ meka asase yi so nsɛm kyerɛ mo na monnye nni a, ɛbɛyɛ dɛn na sɛ meka ɔsoro nsɛm kyerɛ mo a, mobɛgye adi? 13Obiara nkɔɔ ɔsoro da, agye deɛ ɔfiri ɔsoro baeɛ no—Onipa Ba no. 14Sɛdeɛ Mose maa ɔwɔ sɛso a wɔde kɔbere ayɛ asɛn dua so wɔ ɛserɛ so no, saa ara na Onipa Ba no nso wɔbɛma no so, 15na obiara a ɔgye me di no, ɔbɛnya nkwa a ɛnni awieeɛ.\n16“Na sɛdeɛ Onyankopɔn dɔɔ ewiase nie; sɛ ɔde ne Ba a ɔwoo no korɔ no maeɛ, na obiara a ɔgye no di no anyera, na mmom wanya nkwa a ɛnni awieeɛ. 17Onyankopɔn ansoma ne Ba amma ewiase sɛ ɔmmɛbu ewiase atɛn, na mmom, ɔsomaa no sɛ, ɔmmɛgye ewiase nkwa. 18Obiara a ɔgye ɔba no di no, wɔremmu no atɛn; na deɛ ɔnnye no nni no, wɔabu no atɛn dada, ɛfiri sɛ, wannye Onyankopɔn Ba korɔ no anni. 19Deɛ Onyankopɔn gyina so bu atɛn ne sɛ: Hann no aba ewiase, nanso nnipa ani gye sum ho sene Hann no, ɛfiri sɛ, wɔn nneyɛeɛ nyinaa yɛ bɔne. 20Ɔdebɔneyɛfoɔ biara mpɛ Hann no, na ɔremmɛn Hann no, ɛfiri sɛ, ɔsuro sɛ ne nneyɛeɛ bɔne no bɛda adi. 21Na deɛ ɔyɛ Onyame apɛdeɛ no ba Hann no mu na obiara ahunu sɛ ɔyɛ Onyame apɛdeɛ.”\nYohane Di Yesu Ho Adanseɛ\n22Yei akyi, Yesu ne nʼasuafoɔ no firii Yerusalem kɔɔ Yudea akuraa bi ase kɔtenaa hɔ kakra bɔɔ asu wɔ hɔ. 23Saa ɛberɛ no ara na Yohane nso rebɔ asu wɔ Ainon a ɛbɛn Salim, ɛfiri sɛ, na nsuwansuwa wɔ hɔ. Nnipa pii baa ne nkyɛn ma ɔbɔɔ wɔn asu. 24Saa ɛberɛ no na wɔmfaa Yohane ntoo afiase. 25Ɛda bi, Yohane akyidifoɔ bi ne Yudani bi gyee akyinnyeɛ faa ahodwira ho. 26Enti, asuafoɔ no kɔɔ Yohane nkyɛn kɔka kyerɛɛ no sɛ, “Ɔkyerɛkyerɛfoɔ, ɔbarima bi a na ɔwɔ wo nkyɛn wɔ Yordan fa nohoa no a wodii ne ho adanseɛ no nso rebɔ asu na nnipa pii rekɔ ne nkyɛn.”\n27Yohane buaa sɛ, “Obi rentumi nni dwuma a ɛte saa gye sɛ Onyame ka ne ho. 28Mo ara modi me adanseɛ sɛ meka kyerɛɛ mo sɛ, ‘Ɛnyɛ me ne Kristo no, na mmom, wɔasoma me adi nʼanim kane.’ 29Adamfo a ɔboa ayeforɔkunu no wɛn nʼaso twɛn no, na sɛ ɔte ne nne a, nʼani gye. Ɛno enti na mʼanigyeɛ wie pɛyɛ no. 30Ɛsɛ sɛ ɔyɛ ɔkɛseɛ na me nso meyɛ ɔketewa.\n31“Deɛ ɔfiri ɔsoro aba no yɛ ɔkɛseɛ sene obiara; Deɛ ɔfiri asase so no yɛ wiaseni na ɔkasa sɛ wiaseni. 32Ɔsoroni no ka deɛ wahunu ne deɛ wate, nanso obiara nnye no nni. 33Wɔn a wɔgye no di no di adanseɛ sɛ, Onyankopɔn yɛ ɔnokwafoɔ. 34Deɛ Onyankopɔn asoma no no ka Onyankopɔn asɛm, ɛfiri sɛ, Onyankopɔn de ne Honhom ahyɛ no ma. 35Agya no dɔ ne Ba no enti ɔde biribiara so tumi ahyɛ ne nsa. 36Deɛ ɔgye Ɔba no di no bɛnya nkwa a ɛnsa da, na deɛ ɔnnye no nni no rennya nkwa a ɛnsa da, na mmom, Onyankopɔn asotwe da ne so.”\nASCB : Yohane 3


Ehia sɛ Yehu Onii Ko a Onyankopɔn Yɛ\nƆwɛn-Aban—Nea Adesua Nsɛm Wom | May 15, 2002\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese Zulu\nSO WIM a nsoromma ahyɛ hɔ ma a wuhu no anadwo a wim da hɔ no mma w’ani nnye kɛse? So nhwiren a ɛyɛ fɛ hua nyɛ wo dɛ? Nnomaa su ne nhaban a mframa ma edi ahim nnyigyei mma w’ani nnye? Na hwɛ sɛnea abonsu a wɔn ho yɛ den ne mmoa foforo a wɔwɔ po mu no ho yɛ anika fa! Ɛno da nkyɛn a, nnipa a wɔwɔ ahonim a ɛyɛ adwuma ne amemene a etumi yɛ nneɛma pii ma ɛyɛ nwonwa no nso wɔ hɔ. Wususuw nneɛma a ɛyɛ nwonwa a atwa yɛn ho ahyia no nyinaa ho dɛn?\nEbinom susuw sɛ eyinom nyinaa bae ara kwa. Nanso sɛ eyi te saa a, dɛn nti na nnipa gye Onyankopɔn di? Dɛn nti na nnuru ahorow a edii afra no ama yɛanya abɔde a wɔpɛ sɛ wɔsom Nyankopɔn?\n“Nyamesom adidi nnipa mu na ɛda adi wɔ sikasɛm ne nhomasua mu tebea biara mu.” Asɛm yi na ɛbɔɔ nhwehwɛmu a Ɔbenfo Alister Hardy kaa ho asɛm wɔ ne nhoma The Spiritual Nature of Man mu no mua. Amemene mu nhwehwɛmu bi a wɔyɛɛ no nnansa yi ama amemene ho nyansahufo aka sɛ ɛbɛyɛ sɛ “wɔnwenee” nnipa na ama wɔatumi de wɔn ho ahyɛ nyamesom mu. Nhoma bi a wɔato din, Is God the Only Reality? no kae sɛ: “Nyamesom so a wɔnam hwehwɛ atirimpɔw . . . yɛ ade a akɔ so wɔ aman nyinaa so fi bere a nnipa bae.”\nSusuw nea nhomanimfo bi kae mfe 2,000 a atwam ni no ho hwɛ. Ɔkyerɛwee sɛ: “Ofi biara, obi na osi, na nea osiesie nneɛma nyinaa ne Onyankopɔn.” (Hebrifo 3:4) Nokwarem no, Bible mu nkyekyem a edi kan pɛɛ no ka sɛ: “Mfiase no Onyankopɔn bɔɔ ɔsoro ne asase.”—Genesis 1:1.\nNanso, hena ne Onyankopɔn? Adesamma adwene nhyia wɔ asɛmmisa yi ho. Bere a wobisaa Japanni aberante a wɔfrɛ no Yoshi, onii ko a Onyankopɔn yɛ no, ɔkae sɛ: “Mintumi nkyerɛ. Meyɛ Buddhani, na onii ko a Onyankopɔn yɛ no ho asɛm nhiaa me.” Nanso Yoshi gye toom sɛ nnipa pii abu Buddha sɛ onyame bi. Nick a ɔyɛ oguadini a ɔwɔ ne mfe 60 mu no gye Onyankopɔn di, na obu no sɛ nea ɔwɔ tumi sen biara. Bere a wobisaa Nick nea onim fa Onyankopɔn ho no, ɔtwɛn kyɛe kakra ansa na ɔrebua sɛ: “M’adamfo, ɛyɛ asɛmmisa a ɛyɛ den paa. Nea metumi aka ara ne sɛ Onyankopɔn wɔ hɔ. Ɔwɔ hɔ.”\nNnipa binom “som nneɛma a Onyankopɔn abɔ no mmom sen sɛ wɔbɛsom Ɔbɔadeɛ no ankasa.” (Romafo 1:25, Today’s English Version) Nnipa ɔpepem pii som nananom a wɔawuwu, bere a wogye di sɛ Onyankopɔn wɔ akyiri dodo sɛ wobetumi abɛn no no. Anyame ne anyamewa pii wɔ Hindusom mu. Na wɔsom anyame horow bi te sɛ Seus ne Hermes wɔ Yesu Kristo asomafo no bere so. (Asomafo no Nnwuma 14:11, 12) Kristoman asɔre horow no kyerɛkyerɛ sɛ Onyankopɔn yɛ Baasakoro, na emu na Onyame Agya, Onyame Ɔba, ne Onyame Honhom Kronkron wɔ.\nNokwarem no, Bible ka sɛ “anyame pii ne awurade pii wɔ hɔ.” Nanso ɛde ka ho sɛ: “Onyankopɔn biako pɛ na yɛwɔ, agya no a nneɛma nyinaa fi no mu.” (1 Korintofo 8:5, 6) Yiw, nokware Nyankopɔn koro pɛ na ɔwɔ hɔ. Nanso, ɔne hena? Ɔte dɛn? Ehia sɛ yebehu nsɛmmisa yi ho mmuae. Yesu ankasa kae wɔ mpae bi a ɔbɔɔ Onii yi mu sɛ: “Eyi ne daa nkwa, sɛ wobehu wo, nokware Nyankopɔn koro no, ne nea wosomaa no, Yesu Kristo no.” (Yohane 17:3) Ntease wom sɛ yebegye adi sɛ yɛn daakye yiyedi gyina hu a yebehu nokwasɛm a ɛfa Onyankopɔn ho no so.\nƐyɛɛ dɛn na wɔbae?\nShare Share Ehia sɛ Yehu Onii Ko a Onyankopɔn Yɛ\nw02 5/15 kr. 2-4\nNkɔso a Ɛba Ntɛmntɛm Ma Ntrɛwmu a Egye Ntɛmpɛ Ho Hia\nYehowa Adɔe So Mfaso A Yebenya\nDa Adɔe Adi Kyerɛ Wɔn A Ahia wɔn\nNokwaredi Di Teefo Anim\nTertullian Nsɛm a Ɛte sɛ Nea Ɛbɔ Abira\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 15, 2002\nShare Share ƆWƐN-ABAN—NEA ADESUA NSƐM WOM May 15, 2002\nƆWƐN-ABAN—NEA ADESUA NSƐM WOM May 15, 2002


ANWUMMERE no, na Yesu adi kan akyerɛ ahobrɛase a wɔde som ho asuade pa bi denam n’asuafo no anan ase a ɔhohoroe so. Ɛno akyi no, ɔde ne wu a na ɛrebɛn no ho Nkaedi sii hɔ. Afei, esiane nea aba a ɛnkyɛe no titiriw nti, asɛm bi a ɛyɛ ahodwiriw si. Asomafo no de wɔn ho hyɛ akyinnyegye a emu yɛ den a ɛfa wɔn mu nea ɔyɛ kɛse ho mu! Ɛda adi sɛ ná eyi yɛ akasakasa bi a na ɛrekɔ so fã.\nKae sɛ Yesu sakrae wɔ bepɔw no so akyi no, asomafo no gyee akyinnye wɔ wɔn mu nea ɔyɛ ɔkɛse ho. Bio nso, Yakobo ne Yohane kobisae sɛ wɔmma wɔn dibea a ɛkorɔn wɔ Ahenni no mu, na ɛde akasakasa foforo baa asomafo no mu. Afei, anadwo a etwa to a Yesu ne wɔn wɔ hɔ no, hwɛ sɛnea ne werɛ bɛhow sɛ ohu sɛ wodi anobaebae bio! Dɛn na ɔyɛ?\nSɛ́ anka Yesu bɛka asomafo no anim wɔ wɔn suban no ho mmom no, ɔde ntoboase ne wɔn susuw nsɛm ho bio: “Wiase amanaman di wɔn so ahensɛm, na wɔn a wodi wɔn so tumi no, wɔfrɛ wɔn adɛɛfo. Na mo de, monnyɛ saa. . . . Na hena na ɔso, nea ɔte aduan ho anaasɛ nea ɔsom? Ɛnyɛ nea ɔte aduan ho?” Afei, ɔrekae wɔn ne nhwɛso no, ose: “Na me de, mewɔ mo mu sɛ nea ɔsom.”\nAsomafo no sintɔ akyi no, wɔaka Yesu ho wɔ ne sɔhwɛ mu. Enti ose: ‘Sɛnea m’Agya ne me ayɛ apam ahenni ho no, saa ara na me nso me ne mo yɛ.’ Saa apam a Yesu ankasa ne n’akyidifo anokwafo no yɛ no ma wɔka ne ho wɔ n’ahenni no mu. Awiei koraa no, nnipa kakraa bi pɛ a wɔyɛ 144,000 na wɔde wɔn ba Ahenni apam yi mu.\nƐwom sɛ wɔde anidaso a ɛyɛ nwonwa a ɛne sɛ wɔne Kristo benya Ahenni nniso mu kyɛfa no ama asomafo no de, nanso mprempren de wɔyɛ mmerɛw honhom mu. Yesu se: “Me ho bɛyɛ mo nyinaa hintidua.” Bere a Yesu ka kyerɛ Petro sɛ wabɔ mpae ama no no, ɔhyɛ no sɛ: “Wo de, sɛ daakye wodan a, hyɛ wo nuanom den.”\nYesu kyerɛkyerɛ mu sɛ: “Mma nkumaa, bere tiaa bi na aka a me ne mo wɔ hɔ. Mobɛhwehwɛ me, na sɛnea meka mekyerɛɛ Yudafo no sɛ: Nea merekɔ no, mo de, muntumi mma hɔ no, saa ara na mise mo nso afei. Ahyɛde foforo na mema mo, sɛ monnodɔ mo ho, sɛnea medɔɔ mo no, sɛ mo nso monnodɔ mo ho mo ho! Sɛ mododɔ mo ho mo ho a, nnipa nyinaa behu sɛ moyɛ m’asuafo.”\nPetro bisa sɛ: “Awurade, ɛhe na worekɔ?”\nYesu bua sɛ: “Nea merekɔ no, wuntumi nni m’akyi mprempren; na akyiri no na wubedi m’akyi.”\nPetro bisa sɛ: “Awurade, ɛdɛn nti na mintumi minni w’akyi mprempren? Mede me kra mɛto hɔ mama wo!”\nYesu bisa sɛ: “Wode wo kra bɛto hɔ ama me? Nokware mise wo sɛ, ɛnnɛ anadwo yi, akokɔ remmɔn mprenu, na woapa me mprɛnsa.”\nPetro kasa anibere so sɛ: “Sɛ ɛsɛ sɛ me ne wo wu po a, merempa wo da!” Na bere a asomafo afoforo no nso ka saa ara no, Petro hoahoa ne ho sɛ: “Sɛ wo ho bɛyɛ wɔn nyinaa hintidua mpo a, me de, ɛrenyɛ me hintidua da.”\nYesu retwe adwene asi bere a ɔsomaa asomafo no ma wɔkɔkaa asɛm wɔ Galilea a na wonkura sika kotoku ne akwantu bɔtɔwa no so no, obisa sɛ: “Biribi hiaa mo anaa?”\nWobua sɛ: “Anhia yɛn hwee.”\nOse: “Afei de, nea ɔwɔ sika kotoku no, ɔmfa, ne akwantu bɔtɔwa saa ara; na nea onni bi no, ɔntɔn ne ntama mfa ntɔ nkrante. Na mise mo sɛ, eyi na wɔakyerɛw nso, etwa sɛ ɛba mu wɔ me ho sɛ: Wɔakan no afra mmaratofo mu. Na nea ɛfa me ho no wɔ awiei.”\nYesu reka bere a wɔbɛbɔ no duam aka abɔnefo, anaasɛ mmaratofo ho no ho asɛm. Afei nso ɔrekyerɛ sɛ ɛno akyi no, n’akyidifo behyia ɔtaa a emu yɛ den. Wose: “Awurade, hwɛ, nkrante abien ni.”\nObua sɛ: “Ɛdɔɔso.” Sɛnea yebehu no, ɛrenkyɛ na nkrante a wɔwɔ wɔ wɔn ho no ama Yesu akyerɛ wɔn asuade foforo a ɛho hia. Mateo 26:31–35; Marko 14:27–31; Luka 22:24–38; Yohane 13:31–38; Adiyisɛm 14:1–3.\n▪ Dɛn nti na asomafo no akyinnyegye no yɛ ahodwiriw kɛse?\n▪ Yesu di akyinnyegye no ho dwuma dɛn?\n▪ Dɛn na apam a Yesu ne n’asuafo no yɛe no yɛ?\n▪ Ahyɛde foforo bɛn na Yesu de ma, na ɛho hia dɛn?\n▪ Ahotoso ntraso bɛn na Petro da no adi, na dɛn na Yesu ka?\n▪ Dɛn nti na Yesu nkyerɛkyerɛ a ɔde ma wɔ sika kotoku ne akwantu bɔtɔwa ho no yɛ soronko wɔ nea na wadi kan de ama no ho?\nShare Share Akyinnyegye Sɔre\ngt ti 115


1 Corinto 3 APSD-CEB – 1 Korintofoɔ 3 ASCB\n1 Korintofoɔ 3:1-23\n1Nokorɛm, anuanom, mantumi ankasa ankyerɛ mo sɛ nnipa a wɔwɔ Honhom no. Na ɛsɛ sɛ mekasa kyerɛ mo sɛ ewiasefoɔ a wɔte sɛ mmɔfra a wɔwɔ Kristo mu gyidie. 2Memaa mo nufosuo. Mamma mo aduane a ɛyɛ den, ɛfiri sɛ, na ɛnyɛ mma mo. Na seesei ara mpo ɛnyɛ mma mo, 3ɛfiri sɛ, moda so te hɔ sɛ ewiasefoɔ. Sɛ anibereɛ wɔ mo mu na motwa mo ho ne mo ho mo ho nya akasakasa a, ɛnna no adi sɛ moyɛ ewiasefoɔ a mote hɔ ma ewiase? 4Sɛ obi ka sɛ, “Me deɛ, medi Paulo akyi” na ɔfoforɔ nso ka sɛ, “Me nso mewɔ Apolo afa” a, ɛnkyerɛ sɛ moyɛ ewiasefoɔ anaa?\n5Mebisa sɛ, Apolo yɛ hwan? Na Paulo nso yɛ hwan? Yɛyɛ Onyankopɔn asomfoɔ kwa a ɛnam yɛn so na monya gyidie. Adwuma a Onyankopɔn de ama yɛn mu biara sɛ yɛnyɛ no na yɛyɛ. 6Meduaa aba no na Apolo guguu so nsuo nanso Onyankopɔn na ɔmaa afifideɛ no nyiniiɛ. 7Obi a ɔduaeɛ ne obi a ɔguguu so nsuo no ho nhia. Onyankopɔn na ne ho hia, ɛfiri sɛ, ɔno na ɔmaa afifideɛ no nyiniiɛ. 8Nsonsonoeɛ biara nni onipa a ɔdua ne deɛ ɔgugu so nsuo ntam. Onyankopɔn bɛhwɛ dwuma a wɔn mu biara diiɛ so na wama wɔn so adeɛ. 9Yɛn deɛ yɛyɛ aboafoɔ a yɛne Onyankopɔn reyɛ adwuma na mo nso moyɛ Onyankopɔn afuo. Bio, moyɛ Onyankopɔn dan.\n10Menam adom a Onyankopɔn de maa me no so meyɛɛ ɔdanseni pa adwuma. Metoo fapem ɛnna onipa foforɔ nso resi ato so. Nanso, ɛsɛ sɛ wɔn mu biara fa ɛkwan pa so si. 11Ɛfiri sɛ, Onyankopɔn ayɛ Yesu Kristo nko ɛdan no fapem enti wɔrentumi nto fapem foforɔ biara bio. 12Ebinom de sikakɔkɔɔ, anaa dwetɛ anaa aboɔden aboɔ na ɛbɛsi wɔn dan wɔ fapem no so; afoforɔ nso de nnua anaa ɛserɛ anaa wira. 13Obiara dwuma a ɔdiiɛ no, ɛda no bɛda no adi; ɛda no ogya no bɛda obiara adwuma adi. Ogya no bɛsɔ ahwɛ, ahunu dwuma ko no yɛ a ɛyɛ. 14Sɛ deɛ onipa ko no de sii fapem no so no tumi gyina ogya no ano a, ɛbɛnya akatua. 15Na sɛ obi adwuma hye wɔ ogya no ano a, akatua no bɛbɔ no, nanso ɔno deɛ, ɔbɛnya nkwa sɛ obi a wadwane afiri gyaframa mu.\n16Nokorɛm, monim sɛ moyɛ Onyankopɔn asɔredan na Onyankopɔn Honhom no te mo mu! 17Enti, obiara a ɔbɛsɛe Onyankopɔn asɔredan no, Onyankopɔn bɛsɛe no. Ɛfiri sɛ, Onyankopɔn asɔredan yɛ kronkron, na mo na moyɛ nʼasɔredan no.\n18Ɛnsɛ sɛ obiara daadaa ne ho. Sɛ obi a ɔka mo ho fa ne ho sɛ ɔyɛ ewiase yi mu onyansafoɔ a, ɛwɔ sɛ ɔyɛ ɔkwasea ansa na wabɛyɛ onyansafoɔ. 19Ɛfiri sɛ, deɛ ewiase bu no nyansa no yɛ asɛm a aba nni mu wɔ Onyankopɔn ani so. Atwerɛsɛm no ka sɛ, “Ɔkyere anyansafoɔ wɔ wɔn aniteɛ mu.” 20Bio, Atwerɛsɛm no ka sɛ, “Awurade nim onipa nsusuiɛ. Ɔnim sɛ ɛnkɔsi hwee.” 21Enti, ɛnsɛ sɛ obiara de deɛ onipa tumi yɛ hoahoa ne ho na biribiara yɛ mo dea. 22Paulo, Apolo ne Petro, saa ewiase yi, nkwa ne owuo, ɛnnɛ ne daakye nyinaa yɛ mo dea, 23na moyɛ Kristo dea na Kristo nso yɛ Onyankopɔn dea.\nASCB : 1 Korintofoɔ 3


Numeri 32 | Intanɛt So Bible| Wiase Foforɔ Nkyerɛaseɛ\nWɔkyekyee nkurow wɔ Yordan apuei (1-42)\n32 Ná Rubenfo+ ne Gadfo+ wɔ nyɛmmoa bebree paa, na wohui sɛ Yaser+ asaase ne Gilead asaase yɛ baabi pa a wobetumi ayɛn mmoa. 2 Enti Gadfo ne Rubenfo no baa Mose ne ɔsɔfo Eleasar ne asafo no mu mpanyimfo no nkyɛn, na wɔbɛka kyerɛɛ wɔn sɛ: 3 “Atarot ne Dibon ne Yaser ne Nimra ne Hesbon+ ne Eleale ne Sebam ne Nebo+ ne Beon,+ 4 asaase a Yehowa adi so nkonim wɔ Israel asafo no anim+ no yɛ asaase pa a yebetumi ayɛn mmoa wɔ so, na wo nkoa nso nyɛmmoa dɔɔso paa.”+ 5 Wɔtoaa so kae sɛ: “Sɛ wobɛpene so a, fa asaase yi ma wo nkoa sɛ yɛn agyapade. Mma yenntwa Yordan.” 6 Ɛnna Mose bisaa Gadfo ne Rubenfo no sɛ: “Mopɛ sɛ mo nuanom kɔko na mo de motena ha? 7 Adɛn nti na mopɛ sɛ mubu Israelfo no aba mu sɛnea ɛbɛyɛ a wɔrentwa nkɔ asaase a Yehowa asi no pi sɛ ɔde bɛma wɔn no so? 8 Saa ara na mo agyanom yɛe bere a mesomaa wɔn fii Kades-Barnea sɛ wɔnkɔhwɛ asaase no.+ 9 Bere a wɔforo koduu Eskol Bon* no ho+ a wohuu asaase no, wobuu Israelfo no aba mu sɛnea ɛbɛyɛ a wɔrenkɔ asaase a na Yehowa de bɛma wɔn no so.+ 10 Saa da no, Yehowa bo fuwii denneennen, enti ɔkaa ntam sɛ:+ 11 ‘Mmarima a wofi Egypt bae a wɔadi mfe 20 rekɔ nyinaa renhu asaase a mekaa Abraham ne Isak ne Yakob ntam sɛ mede bɛma wɔn no,+ efisɛ wɔamfa wɔn koma nyinaa anni m’akyi. 12 Kaleb,+ Kenisini Yefune ba no, ne Nun ba Yosua+ nko ara na wobehu asaase no, efisɛ wɔde wɔn koma nyinaa dii Yehowa akyi.’+ 13 Enti Yehowa bo fuw Israel denneennen, na ɔma wokyinkyinii sare so mfe 40+ kosii sɛ awo ntoatoaso a wɔyɛɛ Yehowa ani so bɔne no nyinaa ase hyewee.+ 14 Seesei, moabesi mo agyanom anan sɛ mmarima abɔnefo asefo, na mopɛ sɛ moma Yehowa abufuhyew a ɛwɔ Israelfo so no yɛ kɛse. 15 Sɛ mosan fi n’akyi a, ɔno nso begyaw wɔn wɔ sare no so bio, na ɛba saa a, mode ɔsɛe bɛba ɔman yi nyinaa so.” 16 Akyiri yi, wɔsan baa ne nkyɛn bɛkae sɛ: “Ma yɛmfa abo nyɛ buw mma yɛn nyɛmmoa wɔ ha, na yɛnkyekye nkurow wɔ ha mma yɛn mma. 17 Yɛn de, yɛayɛ krado sɛ yɛbɛkɔ ɔko,+ na yebedi Israelfo anim akosi sɛ yɛde wɔn bedu baabi a wɔrekɔ. Na yɛn mma de, yebegyaw wɔn ama wɔatena nkurow a wɔabɔ ho ban mu, na asaase no sofo anyɛ wɔn bɔne. 18 Yɛrensan nkɔ yɛn afi mu kosi sɛ Israelni biara benya n’asaase a ɛyɛ n’agyapade.+ 19 Na agyapade a wobenya wɔ Yordan atɔe fam ne akyi no, yɛnka ho, efisɛ yɛanya yɛn agyapade wɔ Yordan apuei fam.”+ 20 Na Mose ka kyerɛɛ wɔn sɛ: “Monyɛ eyi: Momfa akode wɔ Yehowa anim, na monyɛ krado nkɔ ɔko no.+ 21 Sɛ mo mu biara fa akode, na mutwa Yordan no wɔ Yehowa anim na ɔpam n’atamfo fi n’anim+ 22 kosi sɛ mubedi asaase no so nkonim wɔ Yehowa anim+ a, ɛnde mubetumi asan akɔ mo nkyi,+ na morenni fɔ wɔ Yehowa ne Israel anim. Na asaase yi bɛyɛ mo agyapade wɔ Yehowa anim.+ 23 Nanso sɛ moanyɛ saa a, ɛnde na moayɛ bɔne atia Yehowa. Ɛba saa a, munhu sɛ mo bɔne bedi mo akyi. 24 Enti mubetumi akyekye nkurow ama mo mma na moayɛ buw ama mo mmoa,+ nanso ɛsɛ sɛ moyɛ nea moaka no.” 25 Na Gadfo ne Rubenfo no ka kyerɛɛ Mose sɛ: “Wo nkoa bɛyɛ nea me wura aka no. 26 Yɛn mma ne yɛn yerenom ne yɛn nyɛmmoa ne yɛn afieboa nyinaa bɛtena Gilead nkurow no mu hɔ.+ 27 Na wo nkoa de, yebetwa akɔ; ɔbarima biara bɛhyehyɛ ne ho akɔ ɔko wɔ Yehowa anim,+ sɛnea me wura aka yi.” 28 Enti Mose kaa wɔn ho asɛm kyerɛɛ ɔsɔfo Eleasar ne Nun ba Yosua ne mpanyimfo a wɔdeda Israel mmusuakuw agyanom abusuafi ano no. 29 Mose ka kyerɛɛ wɔn sɛ: “Sɛ Gadfo ne Rubenfo, ɔbarima biara a wahyehyɛ ne ho rekɔ ɔko wɔ Yehowa anim ne mo twa Yordan, na mudi asaase no so nkonim a, ɛnde momfa Gilead mma wɔn sɛ wɔn agyapade.+ 30 Nanso sɛ wɔamfa wɔn akode na wɔne mo antwa ankɔ a, ɛnde wɔbɛtena mo mu wɔ Kaanan asaase so.” 31 Ɛnna Gadfo ne Rubenfo no kae sɛ: “Nea Yehowa aka akyerɛ wo nkoa no, ɛno na yɛbɛyɛ. 32 Yɛbɛfa yɛn akode na yɛatwa wɔ Yehowa anim akɔ Kaanan asaase so,+ nanso Yordan agya ha na ɛbɛyɛ yɛn agyapade.” 33 Enti Mose de Amorifo hene Sihon ahemman+ ne Basan hene Og ahemman,+ ne nsaase a ɛdeda wɔn nkurow no ho, ne nkurow a ɛwowɔ nsaase a atwa ho ahyia so no maa Gadfo ne Rubenfo+ ne Yosef ba Manase abusuakuw fã no.+ 34 Gadfo no kyekyee* Dibon,+ Atarot,+ Aroer,+ 35 Atrot-Sofan, Yaser,+ Yogbeha,+ 36 Bet-Nimra+ ne Bet-Haran,+ nkurow a wɔabɔ ho ban. Na wɔde abo yɛɛ buw maa wɔn mmoa. 37 Na Rubenfo no kyekyee Hesbon,+ Eleale,+ Kiriataim,+ 38 Nebo,+ ne Baal-Meon,+ a wɔsesaa ne nyinaa din no, ne Sibma. Na nkurow a wɔsan kyekyee no, wɔmaa no din foforo. 39 Na Manase ba Makir+ mma kɔtow hyɛɛ Gilead so, na wɔfae, na wɔpam Amorifo a na ɛwɔ hɔ no. 40 Enti Mose de Gilead maa Manase ba Makir, na ɔtenaa hɔ.+ 41 Manase ba Yair nso kɔtow hyɛɛ wɔn so, na ɔfaa wɔn ntamadan nkurow no, na ɔtoo hɔ din Hawot-Yair.*+ 42 Na Noba kɔtow hyɛɛ Kenat ne ɛho nkurow nyinaa so, na ɔfae, na ɔde ɔno ara ne din Noba too so.\n^ Anaa “san kyekyee.”


Yuda buu apam a Onyankopɔn ne wɔn yɛe no so (1-17)\nSɛnea wɔn nkurow dɔɔso no, saa ara na wɔn anyame nso dɔɔso (13)\nWɔkae sɛ Yeremia te sɛ oguan ba a wɔrekokum no (18-20)\nYeremia kuromfo sɔre tiaa no (21-23)\n11 Asɛm a efi Yehowa hɔ baa Yeremia nkyɛn ni: 2 “Ɔmanfo, muntie apam yi mu nsɛm! “Ka* nsɛm yi kyerɛ Yuda mmarima ne Yerusalemfo 3 na ma wɔnte sɛ, ‘Nea Yehowa, Israel Nyankopɔn no aka ni: “Nnome nka obiara a ontie apam yi mu nsɛm.+ 4 Saa nsɛm no na meka kyerɛɛ mo agyanom ɛda a miyii wɔn fii Egypt asaase so+ na miyii wɔn fii fononoo a wɔde nan dade mu no.+ Meka kyerɛɛ wɔn sɛ, ‘Muntie me nne na monyɛ nea mahyɛ mo nyinaa, na mobɛyɛ me man na me nso mayɛ mo Nyankopɔn,+ 5 na medi ntam a mekaa mo agyanom no so, ntam a mekae sɛ, mede asaase a nufusu ne ɛwo abu so wɔ so no bɛma wɔn no;+ na saa ara na ɛte nnɛ da yi.’”’” Na migyee so sɛ: “Amen,* O Yehowa.” 6 Ɛnna Yehowa ka kyerɛɛ me sɛ: “Bɔ nsɛm yi nyinaa dawuru wɔ Yuda nkurow mu ne Yerusalem mmɔnten so sɛ: ‘Muntie apam yi mu nsɛm na munni so. 7 Mekasa kyerɛɛ mo agyanom denneennen, ɛda a miyii wɔn fii Egypt asaase so bae no, na ɛde besi nnɛ nso matu wɔn fo mpɛn pii* sɛ: “Muntie me nne.”+ 8 Nanso wɔantie, na wɔanyɛ aso; mmom obiara yɛɛ asoɔden dii ne koma bɔne akyi.+ Ɛno nti, apam yi mu nsɛm a meka kyerɛɛ wɔn sɛ wonni so a wɔanni so no, mede ne nyinaa baa wɔn so.’” 9 Yehowa ka kyerɛɛ me bio sɛ: “Yuda mmarima ne Yerusalemfo abɔ me ho pɔw. 10 Wɔasan wɔn akyi akɔyɛ bɔne a wɔn agyanom a wɔtenaa ase tete no yɛe no bi, wɔn agyanom a wɔanni m’asɛm so no.+ Wɔn nso akodi anyame foforo akyi, na wɔasom wɔn.+ Israel fi ne Yuda fi abu m’apam a me ne wɔn agyanom yɛe no so.+ 11 Enti nea Yehowa aka ni, ‘Hwɛ, mede mmusu bi reba wɔn so+ a wɔrentumi nguan. Na sɛ wosu frɛ me a, merentie wɔn.+ 12 Na Yuda nkurow ne Yerusalemfo bɛkɔ anyame a wɔbɔ afɔre* ma wɔn no hɔ sɛ wɔmmoa wɔn,+ nanso wɔrentumi nnye wɔn da wɔ wɔn amanehunu bere no mu. 13 O Yuda, sɛnea wo nkurow dɔɔso no, saa ara na w’anyame adɔɔso, na sɛnea Yerusalem mmorɔn dɔɔso no, saa ara na moasisi afɔremuka bebree ama aniwude* no, afɔremuka a mobɔ afɔre* wɔ so ma Baal no.’+ 14 “Na wo* de, mmɔ mpae mma ɔman yi. Nsu mfrɛ me mma wɔn, mmɔ mpae mma wɔn,+ efisɛ sɛ wosu frɛ me wɔ wɔn amanehunu bere no mu a, merentie. 15 Dɛn na me dɔfo repɛ wɔ me fiBere a nnipa pii adi bɔne yi? Sɛ amanehunu ba wo so a, wobetumi de nam kronkron* ayi afi hɔ anaa? Saa bere no, wubedi ahurusi anaa? 16 Bere bi, Yehowa frɛɛ wo ngodua frɔmfrɔm,Ngodua fɛfɛɛfɛ a ɛsow aba pa. Ɔde nnyigyei kɛse bi atwa gya ato ne mu,Na wɔabubu ne nkorabata. 17 “Asafo Yehowa, Nea oduaa wo+ no aka sɛ, mmusu bi bɛba wo so esiane bɔne a Israel fi ne Yuda fi yɛe nti. Wɔn na wɔbɔɔ afɔre maa Baal de hyɛɛ me abufuw.”+ 18 Yehowa kyerɛɛ me ma mihui;Saa bere no, woma mihuu nea na wɔreyɛ. 19 Me de, na mete sɛ oguan ba a odwo a wɔrekokum no; Ná minnim sɛ wɔrebɔ me ho pɔw sɛ:+ “Momma yɛnsɛe dua no ne n’aba,Na yentwa no mfi ateasefo asaase so,Sɛnea ɛbɛyɛ a wɔrenkae ne din bio.” 20 Nanso asafo Yehowa bu atɛn wɔ trenee mu;Ɔhwehwɛ onipa tirim adwene* ne ne koma mu.+ Ma minhu sɛnea wubetua wɔn ka,Efisɛ wo na mede m’asɛm abɛdan wo. 21 Ɛno nti, eyi na Yehowa aka atia Anatot mmarima+ a wɔpɛ sɛ woyi wo nkwa* fi hɔ na wɔka sɛ: “Nhyɛ nkɔm Yehowa din mu,+ anyɛ saa a wubewu wɔ yɛn nsam” no; 22 enti nea asafo Yehowa aka ni: “Hwɛ, merebɛma wɔabu wɔn bɔne ho akontaa. Sekan na wɔde bekunkum mmerante no,+ na wɔn mma mmarima ne wɔn mma mmea nso, ɔkɔm na ebekunkum wɔn.+ 23 Nkaefo biara mpo renka mma wɔn, efisɛ mede mmusu bɛba Anatot mmarima so,+ afe a wobebu akontaa no.”\n^ Ɛbɛyɛ sɛ Yeremia na wɔkaa saa asɛm yi kyerɛɛ no.\n^ Anaa “Ɛnyɛ hɔ.”\n^ Nt., “mesɔre anɔpatutuutu kasa kyerɛ wɔn.”\n^ Anaa “onyame a ne ho yɛ aniwu.”\n^ Anaa “mohyew afɔrebɔde.”\n^ Kyerɛ sɛ, Yeremia.\n^ Kyerɛ sɛ, afɔre a wɔbɔ wɔ asɔrefi hɔ no.


Kɔ So Dwendwene Honhom Fam Nneɛma Ho | Adesua\nKENKAN WƆ Afrikaans Cakchiquel (Western) Cambodian Chitonga Chol Cibemba Cinyanja Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Venda Wayuunaiki Xhosa Zulu\n“Dwendwene yeinom ho; fa w’akoma nyinaa si so, na ama wo nkɔsoɔ ada adi nnipa nyinaa anim.”—1 TIMOTEO 4:15.\nWODWENE HO SƐN?\nNneɛma ho a yɛbɛdwendwene no kyerɛ sɛn?\nNneɛma pa a yɛbɛtumi adwendwene ho no bi ne dɛn?\nSɛ yɛdwendwene Onyankopɔn Asɛm ho daa a, mfaso bɛn na yɛbɛnya?\n1, 2. Dɛn na ɛma nnipa yɛ soronko wɔ mmoa ho?\nONIPA adwene da nsow koraa. Ɛho nhwɛso ni. Nnipa tumi sua kasa. Kasa a yɛnim nti, yɛtumi kenkan ade, yɛtumi kyerɛw, na yɛte nea nkurɔfo ka ase. Afei nso, ɛma yɛtumi bɔ mpae, na yɛto ayeyi nnwom ma Yehowa. Weinom nyinaa ma yɛyɛ soronko wɔ mmoa ho. Nyansahufo nte nea enti a yɛn adwene tumi yɛ saa nneɛma a ɛyɛ nwonwa yi ase nwie.\n2 Kasa yɛ akyɛde a efi Yehowa hɔ. (Dwom 139:14; Adiyisɛm 4:11) Yehowa ama yɛn akyɛde foforo nso a ɛma yɛyɛ soronko wɔ mmoa ho. Wɔbɔɔ nnipa wɔ “Onyankopɔn suban so.” Yehowa de yɛn pɛ ama yɛn, kyerɛ sɛ, yɛn ankasa tumi sisi gyinae. Yɛbɛtumi de yɛn kasa nso asom Yehowa na yɛde ayi no ayɛ.—Genesis 1:27.\n3. Dɛn na Yehowa de ama yɛn na ama yɛahu nyansa?\n3 Yehowa ama yɛn Bible, na wakyerɛ yɛn ɔkwan a yɛbɛtumi afa so asom no na yɛayi no ayɛ. Bible mũ no nyinaa anaa ne fã bi wɔ kasa bɛboro 2,800 mu. Sɛ yɛdwendwene Bible mu nsɛm ho a, yɛbɛtumi afi ase adwene nneɛma ho te sɛ Onyankopɔn. (Dwom 40:5; 92:5; 139:17) Afei nso, Yehowa adwene ma yɛhu nyansa na ɛde yɛn kɔ daa nkwa mu.—Kenkan 2 Timoteo 3:14-17.\n4. Nneɛma ho a yɛbɛdwendwene no kyerɛ sɛn, na nsɛmmisa bɛn na yɛbɛsusu ho?\n4 Nneɛma ho a yɛbɛdwendwene no kyerɛ sɛ yɛde yɛn adwene bɛsi biribi so na yɛato yɛn bo ase asusu ho yie. (Dwom 77:12; Mmebusɛm 24:1, 2) Sɛ yɛdwendwene nneɛma a yɛsua fa Yehowa ne Yesu ho no ho a, yɛnya so mfaso paa. (Yohane 17:3) Yɛbɛnya nsɛmmisa a ɛdidi so yi ho mmuaeɛ wɔ adesua yi mu: Sɛ yɛkenkan ade a, yɛbɛyɛ no sɛn na ayɛ mmerɛw ama yɛn sɛ yɛbɛdwendwene ho? Dɛn na yɛbɛtumi adwendwene ho? Dɛn na ɛbɛtumi aboa yɛn ma yɛadwendwene nneɛma a yɛsua no ho daa, na ama yɛn ani agye ho?\nBƆ MMƆDEN NYA ADE A WOSUA NO SO MFASO\n5, 6. Sɛ wokenkan ade a, dɛn na ɛbɛtumi aboa wo ma woate ase yie na woakae?\n5 Woahyɛ no nsow sɛ nneɛma bi wɔ hɔ a wobɛtumi ayɛ a wonnwene ho? Ebi ne home a wohome, nantew a wonantew, anaa sɛnea woka sakre. Saa ara nso na sɛ woanhwɛ yie a, wobɛtumi akenkan ade bere a wonnwene ho. Ebia wobɛtumi mpo afi ase adwendwene nneɛma foforo ho bere a worekenkan ade. Dɛn na wobɛtumi ayɛ na biribi a ɛte saa anto wo? Ɛho hia sɛ wode w’adwene si ade a worekenkan no so na wodwene nea ɛkyerɛ no ho. Afei, sɛ worekenkan nwoma bi na wokenkan nkyekyɛm bi anaa nkyekyɛm a ɛwɔ asɛmti ketewa bi ase wie a, gyina na dwendwene nea wokenkanee no ho. Dwendwene nea wosuae no ho, na hwɛ sɛ wotee ase yie anaa.\nSɛ wokenkan Bible no den a, ɛbɛboa wo ma wode w’adwene asi nea wokenkan no so na ama woakae\n6 Nyansahufo ahu sɛ sɛ yɛkenkan ade den a, ɛyɛ mmerɛw sɛ yɛbɛkae. Yɛn Bɔfo no nim wei, ɛno nti na ɔka kyerɛɛ Yosua sɛ ɔnkenkan Mmara nwoma no na ‘ɔnnwennwene’ ho, kyerɛ sɛ, ɔnkenkan ma ɛmpue n’ano. (Kenkan Yosua 1:8.) Afei nso, sɛ wokenkan Bible no den a, ɛbɛboa wo ma wode w’adwene asi nea wokenkan no so na ama woakae.\n7. Bere bɛn na eye paa sɛ yɛdwendwene Bible mu nsɛm ho? (Hwɛ mfoni a ɛwɔ adesua yi mfiase no.)\n7 Ɛgye mmɔdenbɔ paa na ama yɛde yɛn adwene asi ade a yɛresua no so na yɛadwendwene ho. Ɛno nti na eye paa sɛ wodwendwene nneɛma ho bere a wommrɛe, na ɛsɛ sɛ woyɛ saa wɔ baabi a ɛhɔ yɛ dinn, baabi a nneɛma pii rentwetwe w’adwene. Odwontofo Dawid dwendwenee nneɛma ho bere a ɔda ne mpa so anadwo a n’ani ate. (Dwom 63:6) Ná Yesu mpo a ɔyɛ pɛ no taa hwehwɛ baabi a ɛhɔ yɛ dinn kɔdwendwene nneɛma ho bɔ mpae.—Luka 6:12.\nNNEƐMA PA A ƐSƐ SƐ WODWENDWENE HO\n8. (a) Dɛn na yɛbɛtumi adwendwene ho? (b) Sɛ yɛbɔ Yehowa ho nkɔmmɔ a, sɛn na ɔte nka?\n8 Bible mu nsɛm a wobɛkenkan adwendwene ho akyi no, nneɛma foforo wɔ hɔ a wobɛtumi adwendwene ho. Sɛ wohu Yehowa abɔde bi a ɛyɛ fɛ a, gyina na bisa wo ho sɛ, ‘Dɛn na saa ade yi ma mehu fa Yehowa ho?’ Sɛ wodwendwene nneɛma a ɛte saa ho a, sɛnea ɛte biara, ɛbɛka wo ma woabɔ mpae ada Yehowa ase. Sɛ wo ne afoforo nam a, w’ani bɛgye sɛ wobɛka ho asɛm akyerɛ wɔn. (Dwom 104:24; Asomafoɔ Nnwuma 14:17) Sɛ yɛdwendwene nneɛma ho, yɛbɔ mpae, na yɛne yɛn ho yɛn ho bɔ Yehowa ho nkɔmmɔ a, ɔyɛ aso tie na n’ani gye. Bible ka sɛ: “Wɔtwerɛɛ nkaeɛ nwoma bi wɔ n’anim maa wɔn a wɔsuro Yehowa na wɔdwene ne din ho no.”—Malaki 3:16.\nƐyɛ a wodwendwene ɔkwan a wobɛfa so aboa wo Bible asuafo ho? (Hwɛ nkyekyɛm 9)\n9. (a) Dɛn na Paulo ka kyerɛɛ Timoteo sɛ ɔnnwennwene ho? (b) Dɛn na yɛbɛtumi adwendwene ho bere a yɛresiesie yɛn ho akɔ asɛnka no?\n9 Ɔsomafo Paulo ka kyerɛɛ Timoteo sɛ ɔnnwennwene sɛnea ne kasa, n’abrabɔ, ne ne nkyerɛkyerɛ bɛka afoforo no ho. (Kenkan 1 Timoteo 4:12-16.) Wo nso wobɛtumi adwendwene saa nneɛma yi ho. Ebi ne sɛ wobɛgye bere adwendwene nneɛma ho bere a woresiesie wo ho akɔyɛ Bible adesua. Dwene wo suani no ho, na hwehwɛ asɛmmisa anaa mfatoho bi a ɛbɛboa no ma wanya nkɔso. Sɛ wosiesie wo ho saa kɔyɛ Bible adesua a, ɛhyɛ wo ara wo gyidi den, na ɛma wode anigye ne ahokeka kyerɛkyerɛ Bible mu yie. Saa ara nso na sɛ wodwendwene nneɛma ho ansa na woakɔ asɛnka a, ɛbɛboa wo. (Kenkan Esra 7:10.) Ebia wobɛtumi akenkan Asomafo Nnwuma no fã bi ma aboa wo ma wode nsi ayɛ asɛnka adwuma no. Afei nso, wobɛtumi adwendwene Bible mu nsɛm ne asafo nwoma a woayɛ w’adwene sɛ wode bɛyɛ adwuma saa da no ho. (2 Timoteo 1:6) Dwendwene nnipa a wɔwɔ asasesin no mu ho ne asɛm a woka a wɔn ani bɛgye ho. Sɛ wosiesie wo ho saa a, wobɛtumi de Bible no adi afoforo adanse yie.—1 Korintofoɔ 2:4.\nMa nea wokenkan no nsiane nkɔ wo koma mu, na da Yehowa ase sɛ woresua nneɛma pa\n10. Nneɛma pa bɛn bio na yɛbɛtumi adwendwene ho?\n10 Dɛn bio na wobɛtumi adwendwene ho? Sɛ woretie badwam kasa, wowɔ ɔmansin ne ɔmantam nhyiam ase, na wokyerɛkyerɛw nsɛm bi a, akyiri yi gye bere san hwɛ mu. Sɛ woyɛ saa a, bisa wo ho sɛ, ‘Dɛn na masua afi Onyankopɔn Asɛm mu, na dɛn na masua afi n’ahyehyɛde no hɔ?’ Wobɛtumi nso akenkan Ɔwɛn-Aban ne Nyan! a ɛba bosome biara no mu nsɛm ne nwoma a wɔyi no adi wɔ ɔmantam nhyiam ase, na woadwendwene ho. Sɛ worekenkan osuahu bi wɔ Yearbook mu a, gyina na dwendwene ho, na ma ɛnka wo koma. Sɛ wokenkan yɛn nwoma no bi a, wobɛtumi asensan nsɛntitiriw no ase anaa wobɛtumi akyerɛkyerɛw nsɛm bi agu anoano. Wei bɛboa wo bere a woresiesie wo ho akɔyɛ sankɔhwɛ, ahwɛfo nsrahwɛ, anaa woresiesie wo ho akɔma ɔkasa bi no. Nea ɛsen saa no, sɛ worekan ade na wogyina dwendwene ho a, asɛm no siane kɔ wo koma mu, na wonya bere bɔ mpae da Yehowa ase sɛ woresua nneɛma pa.\nDWENDWENE ONYANKOPƆN ASƐM HO DA BIARA DA\n11. Nwoma titiriw bɛn na ɛsɛ sɛ yɛdwendwene mu nsɛm ho, na adɛn nti na sɛ yɛyɛ saa a, ɛbɛboa yɛn? (Hwɛ ase hɔ asɛm no nso.)\n11 Nokwasɛm ne sɛ, Bible ne nwoma titiriw a ɛsɛ sɛ yɛdwendwene mu nsɛm ho. Na sɛ ɛba sɛ da bi wɔgye wo Bible fi wo nsam nso ɛ? * (Hwɛ ase hɔ asɛm no.) Obiara ntumi nsi wo kwan sɛ nnwennwene nneɛma a woasua agu wo tirim ho. Ebi ne kyerɛwsɛm a ɛda wo koma so anaa Ahenni nnwom. (Asomafoɔ Nnwuma 16:25) Onyankopɔn honhom bɛboa wo ma woakae nneɛma a woasua, na ɛbɛboa wo ma woakɔ so adi nokware.—Yohane 14:26.\n12. Dɛn ne ɔkwan baako a wobɛtumi afa so ayɛ wo Bible akenkan ho nhyehyɛe?\n12 Dɛn ne ɔkwan baako a wobɛtumi afa so ayɛ wo Bible akenkan ho nhyehyɛe? Wobɛtumi ayi nna bi asi hɔ wɔ nnawɔtwe no mu de akenkan nnawɔtwe biara Bible akenkan a wɔatwa ama yɛn wɔ Teokrase Ɔsom Sukuu mu no na woadwendwene ho. Nna foforo nso, wobɛtumi akenkan Mateo, Marko, Luka, ne Yohane Nsɛmpa no, na woadwendwene nsɛm a Yesu kae ne nneɛma a ɔyɛe no ho. (Romafoɔ 10:17; Hebrifoɔ 12:2; 1 Petro 2:21) Yɛsan nso wɔ nwoma a ɛka nsɛm a ɛsisii wɔ Yesu asetenam nnidiso nnidiso ho asɛm. Saa nwoma yi bɛboa wo ma woanya Nsɛmpa no a wobɛkenkan no so mfaso pii.—Yohane 14:6.\nADƐN NTI NA ƐHO HIA PAA SƐ YƐDWENDWENE NNEƐMA HO?\n13, 14. Adɛn nti na ɛho hia paa sɛ yɛkɔ so dwendwene Yehowa ne Yesu ho, na dɛn na wei bɛka yɛn ma yɛayɛ?\n13 Sɛ obi dwendwene Yehowa ne Yesu ho a, ɛbɛtumi aboa no ma wabɛyɛ Kristoni a ne ho akokwa na ne gyidi yɛ den. (Hebrifoɔ 5:14; 6:1) Sɛ obi amfa bere pii annwennwene Onyankopɔn ho a, nkakrankakra ɔne Yehowa ntam bɛtumi asɛe anaa wagyae Yehowa som mpo. (Hebrifoɔ 2:1; 3:12) Yesu kaa sɛ, sɛ yɛamfa “akoma pa” antie Onyankopɔn Asɛm a, yɛrentumi ‘nkora so.’ Mmom, ɛbɛyɛ mmerɛw sɛ ‘asetena yi mu dadwene ne ahonya ne anigyeɛ bɛtwetwe’ yɛn.—Luka 8:14, 15.\n14 Enti momma yɛnkɔ so nnwennwene Bible mu nsɛm ho na yɛnhu Yehowa yie. Wei bɛka yɛn ma yɛasuasua Yehowa su ahorow yie. (2 Korintofoɔ 3:18) Yɛbɛtumi akɔ so asua yɛn soro Agya no ho ade na yɛasuasua no afebɔɔ. Biribiara nni hɔ a nidi wom sen wei!—Ɔsɛnkafoɔ 3:11.\nSɛ wodwendwene Yehowa ne Yesu ho a, ɛboa ma wokɔ so de nsi ne ahokeka yɛ nokware no ho adwuma\n15, 16. (a) Sɛ wodwendwene Yehowa ne Yesu ho a, ɛboa wo sɛn? (b) Adɛn nti na ɛtɔ da bi a ɛyɛ den sɛ yɛbɛdwendwene nneɛma ho, nanso adɛn nti na ɛsɛ sɛ yɛkɔ so yɛ saa?\n15 Sɛ wodwendwene Yehowa ne Yesu ho a, ɛboa ma wokɔ so de nsi ne ahokeka yɛ nokware no ho adwuma. Nsi a wode yɛ wo som adwuma no bɛhyɛ wo nuanom ne afoforo a wodi wɔn adanse wɔ asɛnka mu no nkuran. Sɛ wodwendwene Yesu agyede afɔre a Yehowa de ama wo no ho a, wobɛkɔ so anya anisɔ kɛse ama abusuabɔ pa a wo ne Onyankopɔn wɔ no. (Romafoɔ 3:24; Yakobo 4:8) Mark yɛ onua a ofi South Africa. Ne gyidi nti wɔde no too afiase mfe mmiɛnsa. Ɔkaa sɛ: “Yɛbɛtumi de nneɛma ho a yɛdwendwene atoto kwan a yɛtu kɔhwehwɛ nneɛma a ɛyɛ anika ho. Sɛ yɛkɔ so dwendwene honhom fam nneɛma ho a, yɛbɛsua Yehowa, yɛn Nyankopɔn no ho nneɛma foforo pii. Ɛtɔ da bi na sɛ m’abam bu anaa daakye ho dadwene hyɛ me so a, mefa Bible kenkan kyerɛwsɛm bi dwendwene ho. Meyɛ saa a, mehu sɛ me koma atɔ me yam.”\n16 Nneɛma a ɛtwetwe adwene dɔɔso wɔ saa wiase yi mu, na ɛma ɛyɛ den sɛ yɛbɛnya bere de adwendwene Bible mu nsɛm ho. Onua bi a wɔfrɛ no Patrick a ofi Afrika ka sɛ: “M’adwene te sɛ adaka a wɔde lɛtɛ ahorow a nkurɔfo akyerɛw agu mu. Ebi ho hia, na ebi nso ho nhia, enti da biara ɛsɛ sɛ meyiyi mu. Sɛ mehwehwɛ nneɛma a ɛho nsɛm ba m’adwenem no mu a, ɛgya me ‘dadwene,’ na mebɔ Yehowa mpae ansa na m’adwene mu ada hɔ ma matumi adwendwene nneɛma ho. Ɛwom sɛ ɛgye bere kakra ansa na matumi afi ase adwendwene honhom fam nneɛma ho deɛ, nanso ɛma mebɛn Yehowa kɛse. Wei bue m’adwenem ma metumi te nokware no ase yie.” (Dwom 94:19) Nokwasɛm ne sɛ, sɛ yɛkenkan Bible da biara da na yɛdwendwene ho a, yɛnya so mfaso pii.—Asomafoɔ Nnwuma 17:11.\nWOYƐ DƐN NYA BERE?\n17. Woyɛ dɛn nya bere de dwendwene nneɛma ho?\n17 Ebinom sɔre anɔpatutuutu kenkan ade, wɔdwendwene nneɛma ho, na wɔbɔ mpae. Afoforo yɛ saa bere a wɔregye wɔn ahome awia adidibere no. Wo deɛ, ebia bere a eye ma wo paa sɛ wobɛkenkan Bible yɛ anwummere anaa bere a worekɔda. Ebinom nso ani gye ho sɛ wɔbɛkenkan Bible anɔpa, na wɔsan yɛ saa bere a wɔrekɔda. (Yosua 1:8) Ade a ɛho hia paa ne sɛ ‘wobɛtɔ berɛ a wobɛnya biara,’ kyerɛ sɛ, ɛsɛ sɛ wogyae nneɛma bi a ɛho nhia pii yɛ sɛnea ɛbɛyɛ a wobɛtumi adwendwene Onyankopɔn Asɛm ho da biara da.—Efesofoɔ 5:15, 16.\n18. Ɛbɔ bɛn na Bible ahyɛ wɔn a wɔdwendwene Onyankopɔn Asɛm ho da biara da na wɔde nea wɔsua yɛ adwuma no?\n18 Bible hyɛ bɔ sɛ Yehowa bɛhyira wɔn a wɔdwendwene n’Asɛm ho na wɔyere wɔn ho sɛ wɔde nea wɔsua bɛyɛ adwuma no. (Kenkan Dwom 1:1-3.) Yesu kaa sɛ: “Anigyeɛ ne wɔn a wɔtie Onyankopɔn asɛm na wɔdi soɔ!” (Luka 11:28) Nanso nea ɛhia paa no, sɛ yɛdwendwene Yehowa Asɛm ho da biara da a, ɛbɛboa yɛn ma yɛayɛ yɛn ade ma ahyɛ Yehowa anuonyam. Sɛ yɛyɛ saa a, Yehowa bɛhyira yɛn ma yɛanya anigye seesei, na yɛanya daa nkwa wɔ ne wiase foforo no mu.—Yakobo 1:25; Adiyisɛm 1:3.\n^ nky. 11 Hwɛ asɛm a wɔato din “Yɛabɔ Mmɔden Sɛ Yɛbɛkɔ So Ayɛ Den Wɔ Nokware Som Mu” wɔ December 1, 2006, Ɔwɛn-Aban mu.\nHonhom fam nneɛma a yɛbɛdwendwene ho: Ɛne sɛ wobɛdwendwene biribi a woahu wɔ abɔde mu anaa asɛm bi a woakenkan wɔ Bible mu ho akɔ akyiri. Anaasɛ wobɛdwendwene biribi a woakenkan wɔ yɛn nwoma no bi mu ho. Wobɔ mmɔden sɛ wobɛte Yehowa ne Yesu ho nsɛm a ɛka kyerɛ wo no ase. Afei nso wobɔ mmɔden sɛ wobɛsuasua wɔn, na woahu sɛnea wobɛtumi aboa afoforo. Sɛ woyɛ saa a, ɛma wobɛn Yehowa kɛse


19 Akyiri yi, Saul ka kyerɛɛ ne ba Yonatan ne ne nkoa nyinaa sɛ ɔpɛ sɛ okum Dawid.+ 2 Nanso Saul ba Yonatan de, na ɔpɛ Dawid asɛm yiye.+ Enti Yonatan ka kyerɛɛ Dawid sɛ: “Me papa Saul rehwehwɛ wo akum wo. Enti mesrɛ wo hwɛ wo ho yiye anɔpa, na tena ahintawee mu baabi, na fa wo ho sie.+ 3 Na me de, mefi adi akogyina me papa nkyɛn wɔ wuram hɔ, faako a wowɔ no, na me ne me papa bɛkasa ama wo, na mehu nea ebesi na mabɛka akyerɛ wo.”+ 4 Ɛno nti Yonatan kaa Dawid ho asɛmpa+ kyerɛɛ ne papa Saul sɛ: “Mma ɔhene nnyɛ n’akoa Dawid bɔne,+ efisɛ ɔnyɛɛ wo bɔne bi, na wayɛ nnwuma pa pii ama wo.+ 5 Ɔde ne kra too ne nsam+ kokum Filistini+ no ma Yehowa de nkonimdi kɛse gyee+ Israel nyinaa. Wuhui, na wudii ahurusi. Ɛnde dɛn nti na wopɛ sɛ woyɛ mogya a edi bem bɔne, na wukum+ Dawid kwa?”+ 6 Na Saul tiee Yonatan nne, na Saul kaa ntam sɛ: “Sɛ́ Yehowa te ase yi,+ wɔrenkum no.” 7 Ɛnna Yonatan frɛɛ Dawid, na Yonatan kaa nsɛm yi nyinaa kyerɛɛ no. Afei Yonatan de Dawid brɛɛ Saul, na ɔbɛtenaa n’anim sɛ kan no.+ 8 Akyiri yi, ɔko sii bio, na Dawid fii adi ne Filistifo kɔkoe, na ɔde okunkɛse kunkum wɔn,+ na woguan fii n’anim.+ 9 Na Yehowa maa honhom bɔne+ baa Saul so bere a ɔte ne fie. Ná peaw kura ne nsam, na na Dawid de ne nsa rebɔ nnwom. 10 Na Saul hwehwɛe sɛ ɔde peaw no wɔ Dawid fam ɔdan ho,+ nanso ɔtwee ne ho+ fii Saul anim ma peaw no wɔɔ ɔdan no ho. Ɛnna Dawid guanee, na ofii hɔ anadwo no.+ 11 Akyiri yi, Saul somaa abɔfo+ sɛ wɔnkɔwɛn Dawid fie na wonkum no anɔpa,+ nanso Dawid yere Mikal ka kyerɛɛ no sɛ: “Sɛ woamma wo kra anguan anadwo yi a, ɔkyena wobekum wo.” 12 Ɛhɔ ara na Mikal maa Dawid faa mfɛnsere mu sii fam, na ofii adi de mmirika guanee.+ 13 Ɛnna Mikal faa terafim honi+ de too mpa no so, na ɔde abirekyi nhwi ntama guu atifi, na ɔde ntama kataa so. 14 Na Saul somaa abɔfo sɛ wɔnkɔfa Dawid, na ne yere kae sɛ: “Ɔyare.”+ 15 Ɛnna Saul somaa abɔfo no sɛ wɔnkɔhwɛ Dawid, na ɔkae sɛ: “Monkɔfa no ne mpa so mmrɛ me, na minkum no.”+ 16 Abɔfo no kɔɔ hɔ no, wɔnkɔhwɛ a, terafim honi na ɛda mpa no so yi, na abirekyi nhwi ntama gu atifi. 17 Ɛnna Saul bisaa Mikal sɛ: “Dɛn nti na woadaadaa+ me saa na woama me tamfo+ aguan kɔ?” Na Mikal buaa Saul sɛ: “Ɔno ara na ɔka kyerɛɛ me sɛ, ‘Ma menkɔ! Dɛn nti na woreyɛ ma makum wo?’” 18 Dawid de, ɔde mmirika guanee,+ na ɔkɔɔ Samuel nkyɛn wɔ Rama+ kɔkaa nea Saul de ayɛ no nyinaa kyerɛɛ no. Na ɔne Samuel fii hɔ kɔtenaa Naiot.+ 19 Akyiri yi, nkurɔfo kɔbɔɔ Saul amanneɛ sɛ: “Hwɛ! Dawid kɔ Naiot wɔ Rama.” 20 Ntɛm ara na Saul somaa abɔfo sɛ wɔnkɔfa Dawid. Bere a wohuu adiyifo mpanyimfo no sɛ wɔrehyɛ nkɔm na Samuel gyina hɔ rehwɛ wɔn so no, Onyankopɔn honhom+ baa Saul abɔfo no so, na wɔn nso yɛe sɛ adiyifo.+ 21 Bere a wɔbɛka kyerɛɛ Saul no, ɛhɔ ara na ɔsomaa abɔfo foforo, na wɔn nso yɛe sɛ adiyifo. Enti Saul somaa abɔfo bio, ne mprɛnsa so, na wɔn nso yɛe sɛ adiyifo. 22 Ɛnna ɔno nso kɔɔ Rama. Bere a okoduu abura kɛse a ɛwɔ Seku no ho no, obisae sɛ: “Ɛhe na Samuel ne Dawid wɔ?” Ɛnna wɔkae sɛ: “Wɔwɔ Naiot+ wɔ Rama.” 23 Ofi hɔ no, ɔtoaa so koduu Naiot wɔ Rama, na ɔno nso, Onyankopɔn honhom+ baa no so, na bere a ɔrekɔ no, ɔyɛe sɛ odiyifo kosii sɛ oduu Naiot wɔ Rama. 24 Ɔno nso yii ne ntade guu hɔ, na ɔno nso yɛe sɛ odiyifo wɔ Samuel anim, na ɔde adagyaw daa hɔ da mũ nyinaa ne anadwo mũ nyinaa.+ Ɛno nti na wɔka sɛ: “Saul nso ka adiyifo no ho anaa?”+


Owusoɛr No Ma Yehu Dɛ Jehovah Wɔ Ɔdɔ, Nyansa Nye Abotar | Ɔweɔn-Aban Adzesua\nƆweɔn-Aban—Dza Adzesua Nsɛm Wɔ Mu | August 2020\nKENKAN WƆ Abua Acholi Afrikaans Aja Akha Albanian Altai Alur America Mmum Kasa Amharic Amis Angola Mmum Kasa Arabic Argentina Mmum Kasa Armenian Armenian (West) Assamese Aukan Australia Mmum Kasa Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mmum Kasa Boulou Brazil Mmum Kasa Britain Mmum Kasa Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chile Mmum Kasa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Congo Mmum Kasa Costa Rica Mmum Kasa Croatia Mmum Kasa Croatian Cuba Mmum Kasa Czech Czech Mmum Kasa Damara Dangme Danish Digor Douala Drehu Dutch Ecuador Mmum Kasa Efik El Salvador Mmum Kasa English (Borɔfo) Esan Estonian Ewe (Awona) Fijian Finland Mmum Kasa Finnish Fon French French Mmum Kasa Ga (Nkran Kasa) Garifuna Georgian German German Mmum Kasa Gitonga Gokana Greek Greek Mmum Kasa Greenlandic Guadeloupean Creole Guarani Guatemala Mmum Kasa Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Mmum Kasa Hungarian Hungary Mmum Kasa Hunsrik Iban Ibanag Ibinda Icelandic Idoma Igbo Igede Iloko India Mmum Kasa Indonesia Mmum Kasa Indonesian Isoko Italian Italy Mmum Kasa Japan Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Mmum Kasa Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korea Mmum Kasa Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mmum Kasa Makhuwa-Meetto Malagasy Malawi Mmum Kasa Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexico Mmum Kasa Mfantse Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Mozambique Mmum Kasa Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mmum Kasa Nigeria Mmum Kasa Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panama Mmum Kasa Pangasinan Papiamento (Curaçao) Paraguay Mmum Kasa Persian Peru Mmum Kasa Philippines Mmum Kasa Pidgin (West Africa) Poland Mmum Kasa Polish Ponapean Portuguese Portuguese (Portugal) Portuguese Mmum Kasa Punjabi Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mmum Kasa Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mmum Kasa Slovenian Solomon Islands Pidgin Songomeno South Africa Mmum Kasa Spanish Spanish Mmum Kasa Sranantongo Sunda Swahili Swahili (Congo) Swati Sweden Mmum Kasa Swedish Taabwa Tagalog Tahitian Taiwan Mmum Kasa Tajiki Talian Tamil Tandroy Tankarana Tarascan Tatar Telugu Tetun Dili Thai Thailand Mmum Kasa Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zambia Mmum Kasa Zande Zapotec (Isthmus) Zimbabwe Mmum Kasa Zulu\nADZESUA ASƐM 33\nOwusoɛr No Ma Yehu Dɛ Jehovah Wɔ Ɔdɔ, Nyansa Nye Abotar\n“Owusoɛr bi bɛba.”—ANDW. 24:15.\nNDWOM 151 Ɔbɛfrɛ\n1. Ebɛnadze ntsi na Jehovah bɔɔ nkwa?\nMBER bi a etwa mu no nna Jehovah nanko na ɔwɔ hɔ, naaso nna ɔnntse nka dɛ ɔayɛ ankonam. Nna biribiara nnyi hɔ a ohia Nyankopɔn, naaso nna ɔwɔ ɔpɛ dɛ abɔdze afofor bɛtsena ase na woeenya enyigye. Ɔdɔ kaa Jehovah ma ɔhyɛɛ ase dɛ ɔrobɔ adze.—Ndw. 36:9; 1 John 4:19.\n2. Ebɛnadze na Jesus na abɔfo no yɛe wɔ ndzɛmba a Jehovah bɔe no ho?\n2 Odzi kan, Jehovah bɔɔ ne Ba Jesus. Afei, ɔnam ne Ba no do ‘bɔɔ ndzɛmba a aka nyina.’ Dɛ nhwɛdo no, ɔnam ne Ba no do bɔɔ abɔfo a hɔn dodow yɛ ɔpepem pii no. (Col. 1:16) Jesus n’enyi gyee dɛ onyaa ho kwan nye n’Egya bɔɔ mu yɛɛ edwuma. (Mbɛ. 8:30) Dɛmara na abɔfo no so hɔn enyi gyee. Aber a Jehovah nye no Dwimfopanyin, Jesus, bɔɔ ɔsor na asaase no, abɔfo no hunii. Ebɛnadze na abɔfo no yɛe? ‘Wɔbɔɔ ose’ ber a Nyankopɔn bɔɔ asaase no, na ekyingye biara nnyi ho dɛ wɔkɔr do yii no ayɛw ber a wohun ndzɛmba afofor a ɔbɔe no, nkanka nyimpa. (Job 38:7; Mbɛ. 8:31) Dɛm abɔdze yi mu biara ma yehu Jehovah no dɔ nye ne nyansaa.—Ndw. 104:24; Rom. 1:20.\n3. Dɛ mbrɛ 1 Corinthfo 15:21, 22 kyerɛ no, ebɛnadze na Jesus no werdam afɔrbɔ no bɛma Adam nye Eve hɔn asefo enya?\n3 Nna Jehovah pɛ dɛ nyimpa tsena ase daa wɔ asaase fɛɛfɛw a ɔabɔ no do. Naaso Adam na Eve tseew etũa tsiaa hɔn Egya a ɔwɔ ɔdɔ no. Dɛm ntsi, nna wonnkotum atsena ase daa. Dɛ mbrɛ ɔtse biara no nna wɔnye hɔn asefo bowuwu. (Rom. 5:12) Ebɛnadze na Jehovah yɛe wɔ ho? Ntsɛmara na ɔyɛɛ nhyehyɛɛ a ɔdze bɛgye adasamba. (Gen. 3:15) Nna Jehovah dze ne Ba Jesus bɛma dɛ werdam dze agye Adam na Eve hɔn mba efi bɔn na owu mu. Nna Jehovah nam iyi do bɛma obiara a obefi ne pɛ mu asom no no enya onnyiewiei nkwa.—John 3:16; Rom. 6:23; kenkan 1 Corinthfo 15:21, 22.\n4. Ebɛn nsɛmbisa na yebosusu ho wɔ adzesua yi mu?\n4 Anohoba a Nyankopɔn abɔ dɛ obenyan ewufo no, yɛwɔ nsɛm pii a yebotum ebisa afa ho. Dɛ nhwɛdo no, wobesi dɛn enyan ewufo? Sɛ wonyan hɛn adɔfo fi owu mu a, ana yebotum ehu dɛ ɔyɛ hɔnankasa? Ebɛn akwan do na owusoɛr no botum ama hɛn enyi aagye? Sɛ yɛdwendwen owusoɛr no ho a, ebɛn kwan do na obotum ama yeenya enyisɔ kɛse ama Jehovah no dɔ, ne nyansaa nye n’abotar? Ma yensusu dɛm nsɛmbisa yi mu biara ho.\n5. Ebɛnadze ntsi na yebotum ahwɛ kwan dɛ wonnkenyan nyimpa nyinara abɔ mu wɔ ber kor mu?\n5 Sɛ Jehovah nam ne Ba no do nyan nyimpa ɔpepem pii fi owu mu a, yebotum ahwɛ kwan dɛ nnyɛ hɔn nyinara na wobenyan hɔn ber kor mu. Ebɛnadze ntsi a? Osiandɛ, sɛ ɔkɛba dɛ mpofirmu ara nyimpa abɔ apee do wɔ asaase do a, obotum ama asaase do ayɛ begyabegya. Naaso yenyim dɛ Jehovah yɛ ne biribiara esiado esiado. Onyim dɛ ɔwɔ dɛ ɔtoto ndzɛmba pɛpɛɛpɛr ama nkorɔfo eetum atsena asomdwee mu. (1 Cor. 14:33) Jehovah Nyankopɔn daa nyansa na abotar edzi ber a ɔnye Jesus bɔɔ mu siesiee asaase no ama nyimpa aatsena do no. Mfrenhyia Apem Tumdzi no ase no, Jesus so bɛda su a ɔtse dɛm edzi ber a ɔnye hɔn a woetwa Har-Magedon bɔbɔ mu esiesie asaase no ama hɔn a wobenyan hɔn efi owu mu no.\nHɔn a wobenya nkwa wɔ Har-Magedon no bɛkyerɛkyerɛ hɔn a wobenyan hɔn efi owu mu no Nyankopɔn n’Ahendzi no nye Jehovah n’apɛdze ho adze (Hwɛ nkyekyɛmu 6) *\n6. Dɛ mbrɛ Asomafo Ndwuma 24:15 kyerɛ no, hɔn a Jehovah benyan hɔn no, hɔn mu bi nye woananom?\n6 Dza ɔsen ne nyinara no, hɔn a wobotwa Har-Magedon no bɛkyerɛkyerɛ hɔn a wobenyan hɔn efi owu mu no Nyankopɔn n’Ahendzi nye Jehovah n’apɛdze ho adze. Ebɛnadze ntsi a? Osiandɛ, nyimpa dodow no ara a wobenyan hɔn no bɛyɛ “hɔn a wɔnntsen.” (Kenkan Asomafo Ndwuma 24:15.) Dɛm ntsi, ɔsɛ dɛ wɔyɛ nsesa pii wɔ hɔn asetsena mu mbrɛ ɔbɛyɛ a wobotum enya Christ no werdam no do mfaso ma woeetum atsena ase daa. Ɔwodze hwɛ edwuma kɛse ara a ɔbɛyɛ dɛ wɔbɛkyerɛkyerɛ nyimpa ɔpepem pii a wonnyi Jehovah noho nyimdzee biara no ma woeehu Nyankopɔn ho nokwasɛm. Ana hɔn mu biara benya ne Bible kyerɛkyerɛfo dɛ mbrɛ ndɛ yɛnye nkorɔfo sũa Bible no? Ana wɔdze hɔn bɔkɔ asafo ahorow mu, na wɔaatsetse hɔn ma hɔn so eetum akyerɛkyerɛ hɔn a wobenyan hɔn ekyir no? Yerunntum nnkyerɛ, ntsi ɔwɔ dɛ yesie abotar na yɛtweɔn kesi dɛm aber no. Naaso, yenyim dɛ onkodu Christ ne Mfrenhyia Apem Tumdzi no n’ewiei dze, ‘Jehovah ho nyimdzee bɛhyɛ asaase mã.’ (Isa. 11:9) Nokwasɛm nye dɛ, yebenya edwuma a enyigye pii wɔ mu ayɛ wɔ mfrenhyia apem no mu!\n7. Sɛ Nyankopɔn no nkorɔfo roboa hɔn a woenyan hɔn no a, ebɛnadze ntsi na ɔsɛ dɛ wonya tsema ma hɔn?\n7 Wɔ Christ ne Mfrenhyia Apem Tumdzi no ase no, no ho behia dɛ Jehovah ne mba a wɔwɔ asaase do nyina no bɛyɛ nsesa wɔ hɔn asetsena mu mbrɛ ɔbɛyɛ a wɔbɔsɔ n’enyi. Ntsi, ber a wɔroboa hɔn a woenyan hɔn efi owu mu ma woeedzi nsusui nye akɔndɔ bɔn do na wɔdze Jehovah ne gyinapɛn ayɛ edwuma no, ɔsɛ dɛ wɔda tsema edzi. (1 Pet. 3:8) Ekyingye biara nnyi ho dɛ, hɔn a woenyan hɔn efi owu mu no bohu dɛ Jehovah no nkorɔfo brɛ hɔnho adze, na ‘wɔreyɛ hɔnankasa hɔn nkwagye ho edwuma.’—Phil. 2:12.\nSƐ WONYAN HƐN ADƆFO FI OWU MU A, ANA YEBOTUM EHU DƐ ƆYƐ HƆNANKASA?\n8. Ebɛnadze ntsi na yebotum ahwɛ kwan dɛ, hɛn adɔfo a wobenyan hɔn efi owu mu no, yebohu dɛ ɔyɛ hɔnankasa?\n8 Hɔn a woenyan hɔn efi owu mu no, hɔn adɔfo a wɔbɛba ebehyia hɔn no bohu dɛ ɔyɛ hɔnankasa. Yɛwɔ siantsir ahorow ntsi a yebotum akã dɛm. Dɛ nhwɛdo no, osian mber bi a woetwa mu no ɔkwan a Jehovah faa do nyaan nkorɔfo ntsi, yebotum ahwɛ kwan dɛ hɔn a obenyan hɔn no, ɔbɛma wɔayɛ tse dɛ mbrɛ nna wɔtse ana woruwu no. Dɛ mbrɛ nna wosi kasa, wɔdwen adze ho, na wɔyɛ hɔn adze no rennsesa. Kaa dɛ Jesus dze owu totoo nda ho, nna ɔdze owusoɛr totoo mbrɛ wosi nyan obi fi nda mu ho. (Matt. 9:18, 24; John 11:11-13) Sɛ obi da na ɔsoɛr a, dɛ mbrɛ nna ɔtse, ɔkasa, nye ne tsirmu nsɛm nnsesa. Ɔtse dɛ mbrɛ nna ɔtse ana ɔrekɛda no. Ma yɛmfa Lazarus dɛ nhwɛdo. Nna oewu ndaanan, ntsi nna ne nyimpadua ahyɛ ase resɛɛ. Naaso, aber a Jesus nyaan no fii owu mu no, ntsɛmara na ne nkyerɛbaa no hun dɛ ɔyɛ noara. Ekyingye biara nnyi ho dɛ, nna Lazarus so kaa hɔn.—John 11:38-44; 12:1, 2.\n9. Hɔn a wobenyan hɔn efi owu mu no, wɔremmfa nyimpadua nye adwen a odzi mũ mmba, ebɛnadze ntsi a?\n9 Jehovah bɔ anohoba dɛ hɔn a wɔbɛtsena ase wɔ Christ no tumdzi ase no, hɔn mu biara nnkɛse dɛ: “Meyar.” (Isa. 33:24; Rom. 6:7) Ntsi, hɔn a wobenyan hɔn efi owu mu no, wɔbɛma hɔn nyimpadua a odzi mũ. Naaso, nnyɛ amonmu hɔ ara na wɔbɛyɛ nyimpa a wodzi mũ. Annyɛ dɛm a, hɔn adɔfo runnhu dɛ ɔyɛ hɔnankasa. Ɔda edzi dɛ Christ ne Mfrenhyia Apem Tumdzi no mu no, nkakrankakra adasamba nyinara bɛyɛ nyimpa a wodzi mũ. Jesus bɛsan dze Ahendzi no ama n’Egya wɔ mfrenhyia apem n’ewiei. Dɛm aber no, nna Ahendzi no ewie n’edwuma nyinara yɛ korakora. Edwuma no bi nye adasamba a ɔbɛma wɔayɛ nyimpa a wodzi mũ.—1 Cor. 15:24-28; Nyi. 20:1-3.\nEBƐN AKWAN DO NA OWUSOƐR NO BOTUM AMA HƐN ENYI AAGYE?\n10. Owusoɛr no bɛma atse nka dɛn?\n10 Twa ber a erema w’adɔfo akɔaba no ho mfonyin hwɛ. Enyigye a ibenya no, ana ɔbɛma aserew anaa esu? Ana w’enyi bɛgye araa ma aatow ayɛyindwom ama Jehovah? Yɛgye dzi papaapa dɛ ibenya ɔdɔ kɛse ama w’Egya a ɔdwen woho nye ne Ba a ɔwɔ ɔdɔ no, osiandɛ hɔn beenu no na wɔama owusoɛr no aba mu.\n11. Sɛ yɛhwɛ asɛm a Jesus kãe a wɔayɛ ho kyerɛwtohɔ wɔ John 5:28, 29 no a, hɔn a wɔbɛtsena ase dɛ mbrɛ Nyankopɔn ne tsenenee gyinapɛn tse no, ebɛnadze na wobenya?\n11 Hɔn a wobenyan hɔn efi owu mu no, wobegyaa hɔn kan abrabɔ no na wɔaatsena ase dɛ mbrɛ Nyankopɔn ne tsenenee gyinapɛn tse. Hwɛ enyigye ara a iyi bɛma woenya! Hɔn a wɔbɛyɛ dɛm nsesa yi, wobenya ho kwan atsena ase afebɔɔ. Naaso, hɔn a wɔbɛtsew etũa etsia Nyankopɔn no, ɔnnkɛma hɔn kwan ma wɔaasɛɛ asomdwee a yebenya wɔ Paradise hɔ no.—Isa. 65:20; kenkan John 5:28, 29.\n12. Ebɛn kwan do na Jehovah behyira nyimpa a wɔwɔ asaase do nyina?\n12 Ahendzi no no tumdzi ase no, Nyankopɔn no nkorɔfo nyina bohu dɛ asɛm a ɔwɔ Mbɛbusɛm 10:22 no yɛ nokwar. Hɔ kã dɛ: ‘Jehovah ne nhyira ɔma ahonya, na ɔmmfa awerɛhow nnka ho.’ Jehovah dze no sunsum bɔboa n’asomfo ma wɔaabɛyɛ ahonyafo wɔ sunsum afamu. Wɔbɛba abɛyɛ tse dɛ Christ na wɔaayɛ nyimpa a wodzi mũ. (John 13:15-17; Eph. 4:23, 24) Adzekyee biara, wɔbɛyɛ nyimpa a hɔn apɔwmudzen dzi mũ, na hweeara nnyɛ hɔn. Hwɛ mbrɛ asetsena besi ayɛ enyigye afa! (Job 33:25) Ɔnodze, sɛ yɛdwendwen owusoɛr no ho a, ebɛn kwan do na ɔbɔboa hɛn ndɛ?\nKYERƐ JEHOVAH NO DƆ HO ENYISƆ\n13. Dɛ mbrɛ Ndwom 139:1-4 kyerɛ no, ebɛn kwan do na owusoɛr no ma yehu dɛ Jehovah nyim hɛn yie?\n13 Dɛ mbrɛ yeedzi kan akã ho asɛm no, sɛ Jehovah nyan ewufo a, ɔbɛma wɔasan enya adwen nye nyimpasu a nna wɔwɔ ana woruwu no. Susu dza iyi kyerɛ ho hwɛ. Jehovah dɔ wo araa ma mbrɛ isi dwen, etse nka, ekasa, na eyɛ w’adze no, ɔhyɛ no nsew na ɔkaa. Ntsi, sɛ ɔpɛ dɛ onyan wo fi owu mu a, ɔnnkɛyɛ dzen koraa dɛ ɔbɛsan ama eenya adwen nye nyimpasu a nna ewɔ ana iruwu no. Nna Ɔhen David nyim dɛ Jehovah nyim hɛn mu biara yie. (Kenkan Ndwom 139:1-4.) Sɛ yɛtse mbrɛ Jehovah si nyim hɛn no ase yie a, ebɛn kwan do na obotum aka hɛn ndɛ?\n14. Sɛ yɛdwendwen mbrɛ Jehovah si nyim hɛn yie no ho a, ɔsɛ dɛ yɛtse nka dɛn?\n14 Sɛ yɛdwendwen mbrɛ Jehovah si nyim hɛn yie no ho a, onnyi dɛ yɛma biribiara haw hɛn. Ebɛnadze ntsi a? Osiandɛ, ɔsɛ dɛ yɛkaa dɛ Jehovah dwen hɛnho papaapa. Obu hɛn mu biara dɛ ɔsom bo. Ɔkaa asɛm biara a esi wɔ hɛn asetsena mu nye mbrɛ esi enya hɛn do nkantando no. Hwɛ mbrɛ iyi si ma yenya awerɛkyekyer! Onnyi dɛ yɛtse nka da dɛ yɛyɛ ankonam. Jehovah wɔ hɛn nkyɛn aber biara, na ɔpɛ dɛ ɔboa hɛn.—2 Mber. 16:9.\nKYERƐ JEHOVAH NE NYANSAA HO ENYISƆ\n15. Ebɛn kwan do na owusoɛr no ma yehu dɛ Jehovah wɔ nyansa?\n15 Sɛ nkorɔfo suro dɛ wobowu a, hɔn atamfo botum ehunahuna hɔn dɛ woboku hɔn. Wobotum ayɛ dɛm dze ahyɛ hɔn ma wɔaayɛ adze a nkyɛ wɔrennyɛ. Nyimpa a Satan dze hɔn dzi dwuma no, wɔdze owu hunahuna nkorɔfo ma woyi hɔn anyɛnkofo ma anaa wɔhyɛ hɔn ma wogyaa hɔn gyedzi mu. Naaso, worunntum nnhyɛ hɛn ma yɛnnyɛ dɛm. Yenyim dɛ, sɛ hɛn atamfo ku hɛn mpo a, Jehovah benyan hɛn efi owu mu. (Nyi. 2:10) Afei so, yɛgye dzi dɛ worunntum nnyɛ biribiara a ɔbɛtsew hɛn efi Jehovah ho. (Rom. 8:35-39) Owusoɛr ho enyidado a Jehovah ama yeenya no ma yehu dɛ ɔwɔ nyansa papaapa! Osian owusoɛr no ntsi, sɛ Satan n’ekyirtaafo hunahuna hɛn dɛ woboku hɛn mpo a, yɛnnkɛyɛ dza wɔbɛhyɛ hɛn dɛ yɛnyɛ no. Afei so, owusoɛr ho enyidado no ma yenya akokodur kɛse dze dzi Jehovah nokwar.\nAnohoba a Jehovah abɔ dɛ ɔdze hɛn honam afamu ehiadze bɛma hɛn no, ana hɛn gyinaesi ahorow da no edzi dɛ yɛgye dzi? (Hwɛ nkyekyɛmu 16) *\n16. Ebɛn nsɛm na ɔsɛ dɛ ibisa woho, na ebɛn kwan do na no ho mbuae no botum aboa wo ma eehu gyedzi a ewɔ wɔ Jehovah mu?\n16 Sɛ Jehovah n’atamfo dze owu hunahuna wo dɛ woboku wo a, ana ibotum enya gyedzi dɛ Jehovah benyan wo? Ibesi dɛn ehu dɛ ibenya Jehovah no mu gyedzi dɛm aber no? Ɔkwan kor nye dɛ ibebisa woho dɛm asɛm yi, ‘Ana gyinae nketsenketse a misisi da biara no da no edzi dɛ mowɔ Jehovah no mu gyedzi?’ (Luke 16:10) Asɛm fofor so a ibotum ebisa woho nye dɛ, ‘Ana m’asetsena da no edzi dɛ, anohoba a Jehovah abɔ dɛ sɛ medze Ahendzi no dzi kan a, ɔdze m’asetsena mu ehiadze bɛma me no, megye dzi?’ (Matt. 6:31-33) Sɛ iyi dɛm nsɛmbisa yi ano dɛ nyew a, nna ɔkyerɛ dɛ egye Jehovah dzi, na esiesie woho ama nsɔhwɛ biara a ɔbɛba w’akwan mu no.—Mbɛ. 3:5, 6.\nKYERƐ JEHOVAH N’ABOTAR HO ENYISƆ\n17. (a) Ebɛn kwan do na owusoɛr no ma yehu dɛ Jehovah wɔ abotar? (b) Yebesi dɛn akyerɛ Jehovah n’abotar ho enyisɔ?\n17 Jehovah ahyɛ ber pɔtsee a ɔbɛsɛɛ dɛm wiadze bɔn yi. (Matt. 24:36) Naaso, sɛ dɛm aber no nnsoe a, ɔnnkɛper noho dze ɔsɛɛ no aba. Ɔwɔ mu dɛ ɔwɔ ɔpɛ a no mu yɛ dzen dɛ obenyan ewufo dze, naaso oesie abotar. (Job 14:14, 15) Ɔrotweɔn dɛ ber a ɔahyɛ no bɔso ma oeenyan hɔn aba nkwa mu. (John 5:28) Yɛwɔ siantsir pii ntsi a yebotum akyerɛ Jehovah n’abotar ho enyisɔ. Ɔwodze susu ho hwɛ: Osiandɛ Jehovah wɔ abotar ntsi, nyimpa pii a hɛn so yɛka ho enya ho kwan ‘aba mfehoekyir mu.’ (2 Pet. 3:9) Jehovah pɛ dɛ ho kwan no bue ma nyimpa piinara ma wobenya onnyiewiei nkwa. Dɛm ntsi, hom mma yɛnda no edzi dɛ yɛkyerɛ n’abotar ho enyisɔ. Ebɛn kwan do? Ɔsɛ dɛ yɛyer hɛnho hwehwɛ “hɔn a woeyi hɔn ama onnyiewiei nkwa” anaa hɔn a wɔpɛ onnyiewiei nkwa, na yɛboa hɔn ma wonya Jehovah ho dɔ na wɔsom no. (Andw. 13:48) Dɛm kwan no do no, wobenya Jehovah n’abotar no do mfaso dɛ mbrɛ hɛn so yeenya no.\n18. Ebɛnadze ntsi na ɔsɛ dɛ yenya afofor ho abotar?\n18 Jehovah dze abotar bɔtweɔn ekesi dɛ mfrenhyia apem no bɛba ewiei ana ɔaahwɛ kwan dɛ yɛbɛyɛ nyimpa a yedzi mũ. Kesi dɛm aber no, Jehovah ayɛ krado dɛ ɔdze hɛn bɔn bɛkyɛ hɛn. Dɛ mbrɛ ɔtse biara no, ɔsɛ dɛ yesũasua Jehovah na yɛdze hɛn adwen si su pa a afofor wɔ no do na yenya hɔnho abotar. Ma yensusu hɛn akyerɛbaa bi n’asɛm no ho nhwɛ. Adwendwen hyɛɛ no kun do araa ma ogyaa asafo nhyiamu kɔ. Hɛn akyerɛbaa no kãa dɛ: “Nna ɔyɛ dzen ma me papaapa. Nhyehyɛɛ a yɛyɛe maa hɛn daakye dɛ ebusua no sɛɛ koraa.” Naaso, ne nyinara mu no, hɛn akyerɛbaa yi a ɔyɛ ɔyer a ɔwɔ ɔdɔ no nyaa no kun ho abotar. Ɔdze noho too Jehovah do, na ɔammpa abaw da. Osũasuaa Jehovah na obuu n’enyi guu ɔhaw no do, na ɔdze n’adwen sii su pa a no kun wɔ no do. Hɛn akyerɛbaa no dze kaa ho dɛ, “Mo kun wɔ su pa ahorow pii, na nkakrankakra, ɔrobɔ mbɔdzen dɛ ɔronndwendwen pii.” Hɛn ebusuafo anaa hɔn a wɔwɔ asafo no mu a wɔrobɔ mbɔdzen dɛ wobedzi nsɛndzendzen ahorow bi do no, hwɛ hia a ohia dɛ yebenya hɔnho abotar!\n19. Ebɛnadze na ɔsɛ dɛ yesi hɛn bo dɛ yɛbɛyɛ?\n19 Aber a wɔbɔɔ asaase no, Jesus na abɔfo no dzii ehurusi. Naaso, hwɛ enyigye ara a wobenya ber a wobohu dɛ nyimpa a wodzi mũ na wɔdɔ Jehovah na wɔsom no no ahyɛ asaase do mã no. Hwɛ enyigye ara a nyimpa a wɔbɔkɔ sor nye Christ ekedzi tum no benya ber a wohu dɛ adasamba rinya hɔn edwuma do mfaso no. (Nyi. 4:4, 9-11; 5:9, 10) Afei so, hwɛ enyigye ara a yebenya ber a yaw etwa mu ma enyigye aba, ber a yarba, awerɛhow, na owu nnyi hɔ bio no. (Nyi. 21:4) Kesi dɛ dɛm aber no bɛba no, si wo bo dɛ ibosũasua w’Egya a ɔwɔ ɔdɔ, nyansa, na abotar no. Sɛ eyɛ dɛm a, w’enyi bɔkɔ do agye ɔmmfa ho ɔhaw biara a ibehyia no. (Jas. 1:2-4) Yɛda Jehovah ase papaapa dɛ ɔabɔ anohoba dɛ “owusoɛr bi bɛba”!—Andw. 24:15.\nEbɛnadze ntsi na Jehovah bɔɔ nkwa?\nEbɛn kwan do na owusoɛr no da no edzi dɛ Jehovah wɔ ɔdɔ, nyansa nye abotar?\nIbesi dɛn akyerɛ dɛ w’enyi sɔ owusoɛr ho enyidado no?\n^ nky. 5 Jehovah yɛ Egya a ɔwɔ ɔdɔ, nyansa, nye abotar. Mbrɛ osii bɔɔ adze nyina nye n’anohoba a ɔabɔ dɛ obenyan ewufo no ma yehu dɛ ɔwɔ dɛm su ahorow yi. Adzesua yi mu no, nsɛmbisa ahorow bi a yɛwɔ wɔ owusoɛr ho no, yebosusu ho. Afei so, adzesua yi bɛma yehu mbrɛ yebesi akyerɛ Jehovah no dɔ, ne nyansaa, nye n’abotar ho enyisɔ.\n^ nky. 59 MFONYIN NO HO NKYERƐKYERƐMU: Woenyan Americanyi bi a owui mfe pii no aba nkwa mu wɔ Christ ne Mfrenhyia Apem Tumdzi no ase. Onua bi a onyaa nkwa wɔ Har-Magedon no dze enyigye rekyerɛkyerɛ ɔbarimba a woenyan no efi owu mu no dza ɔwɔ dɛ ɔyɛ ama oeenya Christ no werdam no do mfaso.\n^ nky. 61 MFONYIN NO HO NKYERƐKYERƐMU: Onua bi rekã akyerɛ n’edwumawura dɛ dapɛn no mu nda no bi wɔ hɔ a orunntum nnyɛ overtime. Ɔrema n’edwumawura no ehu dɛ, ɔdze dɛm nda no yɛ Jehovah no som mu ndzɛmba. Naaso sɛ ohia no ber fofor a, ɔayɛ krado dɛ ɔbɛyɛ edwuma abor ber a ɔwɔ dɛ ɔpon no.\nFa mona Fa mona Owusoɛr No Ma Yehu Dɛ Jehovah Wɔ Ɔdɔ, Nyansa Nye Abotar\nw20 August nkr. 14-19\nAna Erotweɔn “Kurow No A Ɔwɔ Fapem No”?\nFi Ahobrɛadze Mu Enye Wo Nyankopɔn Nnantsew\nWoho Hia Wɔ Jehovah N’asafo No Mu!\nDa Obu Edzi Kyerɛ Obiara Wɔ Jehovah N’asafo No Mu\nText Kyerɛ no mu dza epɛ dɛ etwẽ na ekenkan ƆWEƆN-ABAN—DZA ADZESUA NSƐM WƆ MU August 2020\nFa mona Fa mona ƆWEƆN-ABAN—DZA ADZESUA NSƐM WƆ MU August 2020\nƆWEƆN-ABAN—DZA ADZESUA NSƐM WƆ MU August 2020